Faktura elektronikoa - Ogasun eta Ekonomia Saila - Eusko Jaurlaritza - Euskadi.eus\nEuskal Autonomia Erkidegoko sektore publikoko fakturazio elektronikoko Zerbitzuak facturae formatua baino ezin dezake erabili, haren 3.2 bertsioan eta hurrengoetan. Ez da onartzen beste formaturik: PDF, Edifact eta abar. Facturae formatuak dituen eremuen egiturari eta esanahiari buruzko informazioa web ofizial honetan dago: http://www.facturae.es.\nIndarreko araudiak faktura elektronikorako onartutako formatua "facturae" da. Euskal Autonomia Erkidegoko sektore publikoko fakturazio elektronikoko Zerbitzuak formatu hori baino ez du onartzen 3.2 eta 3.2.1 bertsioetan. Formatu horri buruzko informazio ofiziala atari honetan dago: http://www.facturae.es\n•\tIE: Tresnak ikonoan sakatu (goiko aldeko eskuineko aldean) eta aukeratu ‘Internet aukerak’. Agertuko den leihoan, sakatu ‘Edukia’ fitxako ‘Ziurtagiriak’ botoia. Aukeratu agertuko den zerrendako ziurtagiria, eta sakatu ‘Exportar’. Esportazio-formularioan, sakatu ‘Hurrengoa’, ‘No exportar la clave privada’ / ‘Hurrengoa’, ‘DER binario codificado X.509 (.CER)’ / ‘Hurrengoa’, aukeratu non gorde nahi duzun fitxategia / ‘Hurrengoa’, eta sakatu ‘Amaitu’.\n•\tMozilla Firefox: ‘Ireki menua’ ikonoan sakatu (goiko aldeko eskuineko aldean) eta aukeratu ‘Aukerak’. Zabalduko den leihoan, ‘Aurreratua’ fitxako ‘Ziurtagiriak’ aukerako ‘Ikusi ziurtagiriak’ botoia sakatu . Egin bi aldiz klik zerrendako ziurtagirian. Sakatu ‘Xehetasunak…’ fitxako ‘Esportatu...’ botoia. Aukeratu non gorde nahi duzun fitxategia eta sakatu ‘Gorde’ botoia.\n•\tGoogle Chrome: Sakatu ‘Personaliza y controla Google Chrome’ (goiko aldeko eskuineko aldean) eta aukeratu ‘Configuración’ aukera. Zabalduko den leihoan, sartu ‘certificado’ hitza goiko eskuin aldean dagoen ‘Buscar ajustes’ bilaketa-laukian. Sakatu ‘Administrar certificados…’ botoia. Aukeratu agertuko den zerrendako ziurtagiria, eta sakatu ‘Exportar’. Esportazio-formularioan, sakatu ‘Hurrengoa’, ‘No exportar la clave privada’ / ‘Hurrengoa’, ‘DER binario codificado X.509 (.CER)’ / ‘Hurrengoa’, aukeratu non gorde nahi duzun fitxategia / ‘Hurrengoa’, eta sakatu ‘Amaitu’.


Asier Elorza: “Baliotsuena lan-eredu sendoa eraikitzea da, etorkizuneko belaunaldiek aberastasuna sortzen jarraitu ahal izateko.” - Mundukide\nGarapen lankidetza ikusteko modu ezberdin batekin, hegoaldeko herrialdeetan gizartea lanaren bidez eraldatzeko sortu zen Mundukide.\nMundukiderentzat Esperientzia Kooperatiboa da herrialde pobretuetako komunitate ezberdinei bizi baldintzak hobetzeko aukerak sortzen laguntzeko bitartekoa. Izan ere, gurea den kooperatibagintza ereduaz ari gara, funtzionatzen duena, ezagutzen duguna eta hazkunde eta eraldaketa sozialerako bitarteko gisa erabiltzen duguna. Zer hoberik sentitzen eta sinesten duguna partekatzea baino, eta horretan datza Mundukide Kolonbiako Nariño probintzian egiten ari den lankidetza. Asier Elorza Ugartek 15 urte daramatza Mundukiderekin, Mozanbike eta Brasilen lanean aritu ondoren, 2019tik Kolonbiako programako kooperantea da.\nZe kolektiborekin ari zarete lanean eta ze bitartekorekin?\nBi komunitate ezberdinekin ari gara lanean, alde batetik Nariño probintziako Pasto hiriburuko zabor birziklatzaileekin eta bestalde erreserbetan bizi diren “Pastos” etniako emakume indigenen kolektiboarekin. Guztira bi lankidetza hauetako onuradunak 3.000 pertsona dira eta Mundukideko lantaldea sei kolonbiarrek eta nik osatzen dugu.\nLanerako erabat gizatalde ezberdinak dira, ezta?\nGizatalde ezberdinak diren arren, guztiak bizi baldintzak hobetzeko ari dira lanean eta eskualdeko garapen sozioekonomikoa indartzeko. Kolonbiako kolektibo zaurgarrienetarikoak dira eta lanbidea balorean jartzeaz gain, aktibitatea errentagarri bihurtzen laguntzea da Mundukideren lana. Gaur egun ofizioko birziklatzaile lanetan ari direnak, zabortegietan bizi izandakoak dira. Emakume “Pastoen” komunitatea berriz, Ekuadorreko mugan gatazka armatuaren ondorioak pairatzen dituzten nekazariak dira, komunitate gisa hazteko zailtasunekin. Indarkeria eta pobrezia indize altuak erregistratzen dituen eskualdea da, eta nazio mailan legez kanpoko labore kontzentrazioa handienetarikoa duena.\nZein da Mundukideren lana konkretuki?\n2019an, Coemprender izeneko kooperatibarekin hasi ginen elkarlanean ofiziozko birziklatzaileen produkzio-jarduera legeztatu eta antolatzeko helburuarekin. Arrez gero, beste 3 elkarterekin aritu izan gara eta 2021 urtean 4 elkarteek ALIANZA DE RECICLADORES/AS DE PASTO (ARP) erakundea sortu zuten. 200 pertsonatik %70 emakumeak dituen elkarteen bateratzeak kolektiboa indartzeko balio izan du eta Mundukidek legalizazio, ahalduntze, gestio, teknifikazio eta beste hainbat prozesutan aholkularitza lanak egin ditu.\nEmakume Indigena Pastoekin berriz, ekoizten dituzten produktuen bolumena handitzeko, dibertsifikatzeko eta komertzializazio sare egokia ezartzeko helburuarekin ari gara elkarlanean. Bereziki formakuntza, antolaketarako aholkularitza eta nekazaritzarako laguntza teknikoa eskaintzen dizkiegu.\nNola baloratzen duzue egiten ari zareten lana?\nEgoera larrian dauden herrialdeetan eta kolektibo oso zaurgarriekin egiten dugu lan, hau da, gizartearentzat ikusezin bihurtzen diren pertsonak eta familiak dira. Mundukideren bokazioa pertsona kolektibo hauei bizi baldintzak hobetzeko aukerak sortzen laguntzea da eta elkarlanak, emaitzak ematen ditu luzaroan. Baliotsuena lan-eredu sendoa eraikitzea da, etorkizuneko belaunaldiek aberastasuna sortzen jarraitu ahal izateko.


Uberan - Euskal Idazleen Elkartea - Robert Menasseren “Europar mezularia” saiakera plazaratu du Katakrakek\nHonatx aurkezpeneko bideoak:\nRobert Menasse (1954) austriar idazle eta itzultzaile bat da, jatorri judua du eta filosofikoki marxismoan eta Hegelengandik gertu kokatu izan dute. Aleman ikasketak, filosofia eta zientzia politikoa ikasi zituen Vienan, Salzburgen eta Messinan. Portugesetik alemanera nobelak itzuli ditu. Hizkuntza sarkastikoa dauka. Bere lanean alemana hitz egiten duten gizarteetako antisemitismoaz jarduten du.


mutilak | Eingo al deu?\nEtiketaren artxiboa: mutilak\nNola masturbatu mutil bat?\n1.Bilatu jarrera egokia\nDenbora batez nekatu gabe egoteko garrantzitsua da jarrera egokia aurkitzea. Lehendabizi galde iezaiozu zutik, eserita edo etzanda nahi duen, eta ondoren bilatu zuretzako jarrerarik erosoena. Egokiena, beharbada, belaunikatuta hastea da, modu horretan kontrolpean izango duzulako mutilaren zakila. Gainera, aurpegira begiratzeko aukera ematen du jarrera horrek.\n2.Nola heldu zakila\nEz da beharrezkoa bost atzamarrak erabiltzea, hirurekin nahikoa da. Horrela, beste bi atzamarrak barrabilak laztantzeko erabil ditzakezu.\nMutil gehienek gustuko dute presio edota indar pixka bat sentitzea zakila heltzen dietenean. Beraz, bizikletaren eskulekuari eusten diogun antzera hel diezaiokegu. Posible da, halaber, presioa areagotzen zein mantsotzen joatea.\nBehin esku artean dugula abiadura eta erritmoa mutilaren erantzunaren araberakoa izango da. Gehienei geldo hastea, baina agudo bukatzea gustatzen zaie.\n5. Ez gelditu\nIsurketaren unera iristen ari denean garrantzitsua da ez gelditzea. Horregatik, aurretik aipatu bezala, lagungarria da jarrera egokian egotea.\nAho bidezko sexua praktikatzen ari garenean bezala, barrabilek leku garrantzitsua betetzen dute masturbazioan ere. Hala, beste eskuarekin barrabilak laztantzea guztiz gozagarria izango da mutilarentzat.\nEskua irristakor egoteak plazera areagotzen du. Horretarako, lubrifikatzaile bat edota listua erabil dezakegu.\nZakilaren buruak nerbio-bukaera asko ditu, hori dela eta, ez ahaztu behin eta berriro zonalde hori ukitzeaz.\nMutilari gehien gustatzen zaiona zer den jakiteko beharrezkoa da aurpegira begiratzea. Horrela erritmo zein abiadura egokia lortzen ikasiko dugu.\nGutxien espero duenean, izterra ukitu eta masturbatu egin dezakegu. Ezustean harrapatzeak morbo izugarria dauka.\nKategoria Aholkuak, etiketak masturbazioa, mutilak, 19 uztaila, 2016 egilea erotikus.\nSexua, bikotea duzunean ala harreman egonkorrik gabe?\nNoiz da hobea sexua? Bikotea dugunean ala bikoterik gabe gaudenean? Ziur gaude orotariko iritziak eragingo dituen galdera bota dugula, aste honetan. New Yorkeko unibertsitateak egindako ikerketa baten arabera, bikotea duten pertsonek sexu hobea izaten dute. Esaterako, bikote egonkorra duten pertsonen %48,5ek astean bizpahiru aldiz izaten dituzte harremanak; bakarrik daudenen artean, aldiz, %8k baino ez ditu astean bi edo hiru harreman izaten. Gainera, kopuruaz gain, hartu-emanen kalitatea ere hobea izaten omen da, elkarrenganako komunikazioa eta konfiantzak lagunduta.\nDena den, argi dago bai neskek zein mutilek fase desberdinak izaten ditugula sexu kontuetan, adinaren arabera. 25 urte baino gutxiago dituzten mutilek, adibidez, potentzia sexuala mailarik gorenean sentitzen dute. Hala ere, gehiegizko indar horrek hain baikorrak ez diren ondorioak ere eragin ditzake: nahi gabeko erekzioak eta eiakulazio goiztiarra, besteak beste.\nOndoren 40 urte bete arte, gutxi gorabehera, potentzia handia sentitu arren, egonkortu egiten da indarra. Ez dira gazteagoak bezain maiz masturbatzen, eta esperientzia gehiago dutenez, harremanen kalitatea hobea bihurtzen da.\nHurrengo fasea 55 urte artekoa izan ohi da. Garai horretan, desira psikologikoak behera egiten ez duen arren, baldintza fisikoak gainbehera goaz, normalean. Erekzioak gutxitzen joaten dira, adibidez. Azkenik, 55 urte bete ostean, sexua oso modu desberdinean bizitzen dute gizonek. Izan ere, desira gutxitzeaz gain, ikuspuntu lasaiagoa izaten dute.\nEmakumeei dagokienez, adin tarteak ez dira hain garbi zehazten, baina badira zenbait datu interesgarri. 27 urte betetzean, sexu harremanak hobetu egiten omen dira nabarmen, 37tik gora, gerta daiteke desira sexuala mutilena baino handiagoa izatea. Oro har, lotsa gutxiago sentitzen dute, eta fantasiak ugaritu egiten dira.\nLuziak kontatutako guztia entzuteko aukera duzu hemen. Eta, ez ahaztu, edozein zalantza edo iruzkin egin dezakezula. Zuen iritzien zain gaude!\nKategoria Bitxikeriak, etiketak bikotea, harremanak, mutilak, NESKAK, sexua, 25 martxoa, 2014 egilea erotikus.\nNola zoratu zure bikotea ohean?\nAkabo Bakea saioko “Luzia eta Sexua” tarteak indartsu hasi du urtea. 2014an sexu kontuetan behar bezala aritzeko, neskei eta mutilei ohean zer gustatzen zaien azaldu zigun Luziak asteleheneko saioan.\nMutilen artean “hirukotea” da praktika arrakastatsuena. Inkestek erakusten dutenez, mutil gehienek aparteko kuriositatea dute bi neskarekin batera oheratzeko, nahiz eta askotan amets hau errealitate bihurtzeko gai izaten ez diren.\nHorrez gain, ikusmenak paper garrantzitsua betetzen du mutilen sexu harremanetan. Neska bat biluzik ikusteak, eskote zein minigona batek edota lentzeriak, mutilen libidoa pizten laguntzen dute. Eta nola ez, entzumenak ere garrantzia du; alegia, sexua praktikatzen dauden bitartean adibidez, bikotearen ahotik hitzen edo hasperenen bat entzutea, besteak beste.\nAipatutakoaz gain, beharrezkoa da baita ere mutilaren gorputza behar bezala esploratzen ikastea, eta gizonezkoen puntu erogenoak “martxan jartzea”. Horren harian, G, F eta O puntuak non dauden azaldu zigun Luziak.\nNeskei buruz ere aritu zen urtarrilaren 7ko saioan.\nZer da sexuan neskek nahi dutena?\nGorputza musukatzea atsegin dute neska gehienek, eta sexu harremanak izaterakoan presa barik aritzea. Entzumen kontuetan ere finak dira emakumeak. Kasu askotan, hitz politek eta berba erotikoek harremana hobetzen lagun dezakete.\nBaina zein da neska bat zoratzeko sekretua? Behin ikusmena eta entzumena aseta eta harremana berotuta, klitorian jarri dezakete arreta mutilek. Ahoarekin, eskuekin zein zakilarekin klitoria suabe laztantzea, neska poz-pozik uzteko sekretuetako bat izan daiteke. Beti ere, sarketa praktikatzean ere, puntu erogeno honekin ahazten ez badira, behintzat.\nHalere, badira neskak txora-txora eginda uzteko beste hainbat taktika. Zeintzuk?\nEntzun asteleheneko saioa! Merezi du eta!\nKategoria Aholkuak, Bitxikeriak, etiketak Aholkuak, mutilak, NESKAK, sexua, 9 urtarrila, 2014 egilea erotikus.\nZeren truke egingo zenioke uko sexu-harremanak izateari?\nUko egingo zenioke sexu-harremanak izateari? Hala izatekotan, zeren truke? Huffington Post webguneak hainbat ikerketaren emaitzak bildu, eta oso datu interesgarriak lortu ditu galdera horri erantzun nahian:\nIphone baten truke?\nEkainaren 18an, Appleren iPhone telefono ezagunaren bosgarren urteurrenean, enpresak ikerketa harrigarri baten emaitza argitaratu zuen: 100 pertsonatik 15ek nahiago dute asteburu bat sexu-harremanak praktikatu gabe pasatu, euren mugikorra eduki gabe pasatu baino.\nGorputz perfektua izatearen truke?\nShape eta FitSugar aldizkariek emakume talde bat aukeratu zuten, eta hurrengo galdera luzatu zieten: hilabete batean sexu-harremanak izateari uko egingo zenioke, udan gorputz perfektua izatearen truke? Elkarrizketari erantzun zietenen % 68k baietz erantzun zieten.\nPrimeran lo egitearen truke?\nEstatubatuarren % 12k aukeratuko lukete gau oso batez lo egitea, pasioz beteriko gau baten aurretik; hori da The Better Sleep Council erakundeak egindako inkesta baten emaitza.\nInterneten ibiltzearen truke?\nBoston Consulting Group enpresak egindako galdeketa batean, erantzuna eman zutenen % 21ek adierazi zuten internet zerbitzua doan jasotzearen truke urtebete egongo liratekeela sexu-harremanak izan gabe.\nGainera, Cosmopolitan aldizkariak egindako inkesta baten arabera, 10 emakumetatik 2k aitortzen dute jasangarriagoa dela haientzat astebete sexu-harremanak izan barik pasatzea, astebetez Facebook begiratu gabe egotea baino.\nBon Appetit aldizkariak dionez, elkarrizketatuen % 75ek aldatuko lukete sexu-harremanekin gozatzeko aukera euren janari gustukoenaren truke.\nKategoria Bitxikeriak, etiketak Bitxikeriak, gogoa, harremanak, ikerketa, inkesta, mutilak, NESKAK, sexua, 13 uztaila, 2012 egilea erotikus.\nZergatik okertzen da zakila?\nZakilaren okertzea edo makurtzea (recurvatum penis izenaz ezagutzen da) jaiotzetiko akats bat da, eta zakila tentetzen eta gogortzen hasten den adinetik ikus daiteke, orduan ikusten baita horren kurbadura (beheranzkoa, normalean).\nPeyronie gaixotasunak ere eragin dezake okertze hori, normalean 40 urtetik gorako gizonei erasaten diena. Larrua jotzean zein zakila sartzean mina sor dezake; beraz, horren tratamenduak mina kentzea eta kurbadura handitzea saihestea du helburu. E bitamina eta inflamazioa ekiditeko produktuak gomendatzen dituzte medikuek arazo honi aurre egiteko, eta erradioterapia eta kortikosteroideak ere oso erabilgarriak dira.\nHorrez gain, arin jardun behar da, gaixotasun horrek okerrera egiteak ondorio larriagoak sor baititzake.\nAdituen aburuz, ebakuntza egitea azken aukera izan beharko litzateke. Soilik sartzeko arazo larriak izanez gero egin beharko litzateke; gaitz hori ez tratatzeak inpotentzia ekar baitezake. Ondorioz, okertze hori nabarituz gero, andrologo batengana joatea da onena.\nKategoria Gaixotasunak, etiketak arazoak, Gaixotasunak, mutilak, zakila, 3 uztaila, 2012 egilea erotikus.\nPlantarik egiten al dute gizonezkoek ohean?\nEmakumeen antzera, gizonek ere gogo gutxiko eta itxurakeria askoko egunak izaten dituzte. Emakumeek egiten badute, zergatik ez gizonek? Hala ere, gizonezkoek itxurakeriak egiten dituztela jakiteaz gain, zergatia jakitea ere garrantzitsua da.\nHasteko, esan beharra dago orgasmoa eta eiakulazioa ez direla gauza bera. Jakina biak momentu berean gauzatzen direla eta biak bereiztea zaila dela. Baina gizonezko batek orgasmorik gabeko isurketa izan dezake eta baita isurketarik gabeko orgasmoa.\nArgi dago fisiologikoki gizonezkoei emakumezkoei baino gehiago kostatzen zaiela plantak egitea. Baina kondoia erabiliz errazagoa egiten da antzerki pixka bat egitea, eta amaieran kondoia ken dezakete inork barruan daramana jakin gabe. Gizonezkoek euren plazera handitu ere egin dezakete oihuka eta aieneka.\nNekaturik zein sasoi txarra pasatzen egon, emakumearen ekiteak gizonezkoaren baietza ekar dezake, baina baliteke kasu hauetan itxurakeriak egitea, arinago amaitzea eta azkenik loak hartzea, bere helburu nagusia hori izanik.\nAlkohola gizon gehienentzat arazo izan daiteke sexua egiteko, erekzioa zaildu baitezake eta orgasmoa atzeratu. Beraz, alkoholak ere gizonek plantak egitea eragin dezake.\nBikotekideak sasoi txarrean badago, eta emakumearena bada sexu-guraren falta, ohea toki latza bihur daiteke gizonarentzat. Emakumea asetzearen obsesioak ez dio lasai aritzen utziko eta sexu-nahia agortzea eragin dezake; honela, gustuko duen plantak egin dezake gizonak, gauzak bide onean jartzen saiatzeko.\nKategoria 1, etiketak mutilak, orgasmoa, PASIOA, sexua, 28 ekaina, 2012 egilea erotikus.\nNola masturbatzen dira gizonezkoak?\nAzken sarreran, emakumezkoen umorearen araberako jarrera sexualak aztertu genituen Gazteako sexu blogean. Oraingoan, aldiz, gizonezkoen masturbazioren inguruan arituko gara. Izan ere, masturbazioa da nork bere gorputza ezagutzeko bide onenetarikoa.\nLehenengo aholkua gizonezkoak, eskumuturra geldirik, pelbisa mugitzean datza. Teknika hau guztiz eraginkorra izan dadin, ezinbestekoa da eskua oso ondo lubrikatuta egotea. Horrez gain, zakila aurre-aurretik heltzea komeni da, plazera nabariagoa izan daitekeelako.\nEskrotoan masaje sakona ematea ere gomendio garrantzitsua izan daiteke. Hori egiteko, esku batez zakila heltzen den bitartean, hatz erakuslea eskrotorantz bideratzea komeni da. Beste eskua barrabilak estimulatzeko erabil daiteke.\nHalaber, “bihurritzearen teknika” ere atsegina izan daiteke mutilentzat. Izenak berak praktika horren inguruko pista handia ematen digu: zakila trapu baten antzera bihurritu behar da, kontu handiz noski. Kasu honetan ere zakila oso lubrikatuta egon behar da gozamena eragiteko.\nAzkenik, “eraitsi egitearen teknika” aipatu genezake. Teknika hori zakilean presioa aplikatuz goranzko mugimenduak egitean datza. Mugimendu horiek behar bezain beste errepikatu daitezke, gizonak nahiago duen erritmoan.\nAholku hauek guztiak, gizonek berek ez ezik, emakumeek ere erabil ditzakete, sexu-harremanak izan aurreko jolas moduan.\nKategoria Aholkuak, etiketak Aholkuak, masturbazioa, mutilak, proposamenak, 4 ekaina, 2012 egilea erotikus.\nEgia da mutilen sexu grina handiagoa dela?\nManex Rekarten arabera, mutilek beraien sexualitatea hobeto ezagutzen dute eta horregatik sexuarekin jolastea errazago egiten zaie. Hala ere, grinak gora eta bera egiten du emakume zein gizonen kasuan.\nKategoria Aholkuak, etiketak galderak, manex rekarte, mutilak, NESKAK, SEXU GRINA, sexu-hezitzailea, zalantzak, 29 maiatza, 2012 egilea erotikus.\nHainbat mutilekin egon ondoren, neska batek erakartzen nau. Zergatik?\nManex Rekartek irakurle baten zalantza argitu du. Orain arteko harreman guztiak mutilekin izan dituen baina orain neska batengatik atrakzioa sentitzen duen irakurle baten galderari erantzun dio gure sexu hezitzaileak. Interesgarria benetan!\nKategoria Aholkuak, etiketak homosexualitatea, manex rekarte, mutilak, NESKAK, sexua, 27 martxoa, 2012 egilea Alaitz Artozabal.\nMutilek ere orgasmo plantak egiten dituzte\nSarritan mutilek ere orgasmo itxurak egin behar izaten dituzte. Batez ere, anorgasmia pairatzen duten mutilak dira plantak egiten dituztenak. Gainera, gehienetan lotsa eta beldurra direla eta, ez dute sendagilearengana joateko erabakia hartzen.\nAnorgasmia duten gizonek ez dute isurketarik izaten sarketa praktikatzerakoan, ezta orgasmorik ere. Gehienetan 40 urtetik gorakoak izaten dira gaixotasun hau duten gizonak eta hainbat faktorek eragin dezakete anorgasmia: prostatako ebakuntzek eta zenbait gaixotasunek (tartean diabetesak), adibidez.\nDena den, arrazoi psikologikoak ere egon daitezke gaixotasun honen atzean. Masturbatzeko ohiturarik ez duten edota gehiegi masturbatzen diren mutilen kasuan sexu desira eta isurtzeko gaitasuna nabarmen gutxitu ahal dira.\nEra berean, sexu heziketa oso zorrotza izaten duten pertsonek, haurtzaroan sexu-abusuak jasan dituztenek edota oso estresatuta bizi direnek arazoak izan ahal dituzte orgasmora iristerakoan.\nKategoria Gaixotasunak, etiketak ANORGASMIA, mutilak, orgasmoa, 17 azaroa, 2011 egilea Alaitz Artozabal.


Ortuellako Udala - Familian heziketa emozionala jorratzen duen tailerra eskaini du Ortuellako Udalak\nFamilian heziketa emozionala jorratzen duen tailerra eskaini du Ortuellako Udalak\nOrtuellako Udalak, Udaleko Gizarte eta Hezkuntza Esku-hartzeko taldearen (EISE) bidez, gizarte eta hezkuntza arloko tailer bat eskainiko du datozen asteetan, Udaleko Gizarte Zerbitzuen arloko inguruko gurasoentzat. Joan den ostegunean, urriak 17, egin zuten ikastaroaren aurkezpena.\nIkastaro horren izenburua "heziketa emozionala familian" da, eta helburua da emozioen autokontrolerako eta seme-alaben portaera disruptiboen maneiurako estrategiak behar dituzten familia horiei orientazioa ematea. 14 saiotan emango da, eta maiz hamabostean behin izango da. Ordutegia ostegunetan izango da, 10: 00etatik 12: 00etara, eta OKEn izango da.\nTailerra Marian Becerro mediku psikoterapeutak zuzenduko du. Eta 14 saioetan, heziketa emozionalari aurre egiteko gogoeta egiteko, entseatzeko eta estrategia berriak eskuratzeko gune bat eskainiko zaie parte-hartzaileei. Gurasoek patroi emozional arautuagoak bereganatzea da helburua, eta horien gainean autokontrol emozionalera eta seme-alaben portaera disruptiboa maneiatzera bideratutako estrategien diseinua aplikatu ahal izatea.


alabak bai jakin. - Mugiment edukiak\nalabak bai jakin.\negilea: Itxaro Mendizabal Amundarain, Apirila 9, 2018\nErrelebo lasterketa egunean, urduritasunak alde guztietatik, aurrena bat eta gero bestea korri egingo ez zutela eta, zalantzaz josita. Azkenak geratuko ziren beldur hori. Azkenean atera ziren, aurreneko tximista.. bigarrena.. hirugarrena.. denak irripar bat ahoaz, poz-pozik, beraien erritmora eta beste 3 taldeetatik nahiko atzera.\nAzkeneko tximistak, gure alabak, testigua hartu zuenean zeukan aurpegia. hori bai memorian gordetzekoa!\negunero argitzen omen du eta atzo guri eguna bi aldiz argitu zitzaigun...


Donostia Zinemaldia :: EL VIENTO SE LLEVO LO QUE\nEL VIENTO SE LLEVO LO QUE / WIND WITH THE GONE (ZUENA ERAMAN HAIZEAK)\n1998 Sail Ofiziala\nArgentina - Espainia - Frantzia - Herbehereak 90 m.\nBuenos Airesko taxi-gidari emakumezko bakarrenetakoa da Soledad. Egun batez, enpresako nagusiaren eta pasaiarien tratu txarrez nazkatuta, lanerako erabiltzen duen kotxea lapurtu eta hegoalderantz abiatuko da norantza jakinik gabe. Patagonian, errepidea bukatzen den lekuan, istripu bat izango du, eta hurbilen dagoen herrira jotzen du laguntza eske. Urruntasunak eta isolamenduak bertako biztanleak aztoratu dituztela, eta kanpoko munduarekin duten lotura bakarra filme zaharrak proiektatzen diren zinetokia dela konturatzen da. Pelikulak egoera penagarrian daude eta erroiluak nahastuta ematen dituzte; hartara, orden jakinik gabeko kontakizunak bertakoen portaera arraroarekin zerikusia duela sumatuko du.


Irekia Eusko Jaurlaritza - Gobierno Vasco :: Donibane Lohizuneko Udalak harrera egingo dio bihar (osteguna) Saltillo eskola-ontziari\nDonibane Lohizuneko Udalak harrera egingo dio …\n<img src="https://www.irekia.euskadi.eus/uploads/cover_photos/21409/original/Saltillo_2014.jpg" style="max-width:100%" alt="" />\nEKPren kirol-portuak sustatzeko kanpainan\nItsas azoka eta merkatua asteburu honetan Hondarribian\nDonibane Lohizuneko Udalak protokolo-harrera egingo dio bihar 18:00etan EHUren Saltillo eskola-ontziari, udaletxean. Saltillo zenbait ekintza egiten ari da egunotan euskal kirol-portuak sustatzeko, EKPren eta Eusko Jaurlaritzaren laguntzarekin, eta hau ekintza horietako bat da. Peiuko Duhart alkatea izango da ekitaldiaren buru. Atzotik, Donostiako portuan dago Saltillo, eta nautikazale direnek eta egunotan Euskadiko kostaldean turismoa egiten ari direnek bisitatzeko aukera izan dute. Bihar, Sokoako badiarantz abiatuko da, eta Donibane Lohizuneko kaian amarratu, udaletxetik hogeita hamar metro eskasera.\nGainera, asteburu honetan, Saltillo bertan dela, IV. Itsas Azoka egingo da Hondarribian, EKPk antolatuta. EKPren zuzendari Edurne Egañaren arabera, «itsas azoka honen helburua asko ezagutzen ez duten pertsonak portura erakartzea da.Portua publiko orokorrari irekitako espazio bat da, eta pertsona hauek –normalean ez dute kirol nautikorik egiten– etortzen direla baliatzen da ontzirik eduki gabe edo portuaren ohiko erabiltzaile izan gabe espazio honetan egin daitezkeen jarduerak ezagutarazteko. Horretarako, aisialdiko jarduera nautikoetan diharduten enpresa eta profesionalek eskaintzen dutena ezagutarazten dute doan. Horri deitzen diogu, bada, ate irekien jardunaldi».\nAurreko hiru edizioetan, jende ugari gerturatu zen itsas merkatura, eta jarduera nautikoetarako plaza guztiak bete ziren. IV. Itsas Merkatua abuztuaren 29an, 30ean eta 31n egingo da, Hondarribiko kirol-portuko merkataritza-inguruan. Ordutegia honakoa izango da: ostiralean, 18:00etatik (inaugurazioa) 21:30era arte; eta larunbatean eta igandean, 11:00etatik 14:30era eta 17:30etik 21:30era.\nItsas Azoka itsas motiboekin girotutako merkatu bat da. Artisautzako, produktu gastronomikoetako eta tailerretako 60 postu baino gehiago. Eta horrez gain, komikoak, kalejirak, kale-antzerkiak, malabarismoa eta patinete-akrobaziak. Edizio honetan, «Bitxiart» Txingudiko artisauen elkarteak eta «Pincela eta abar» Hondarribiko margolarien elkarteak parte hartuko dute.\nBai eta honako enpresa hauek ere: Jolaski, SL (motor-ontzi pasealdiak Hondarribiko badia eta itsasadarretik), Navegavela, SL (lehen bela-nabigazioak, bizitzeko egokia den belaontzian); Estatxa, SL; Hondarribiko Klub Nautikoa (Bela arineko lehen nabigazioak. Belaontzi txikia); Buceo Hondarribia (urpean igeri egiteko lehen saioak eskafandra autonomoarekin); Hs2 (SUPeko –paddle surf edo stand up– lehen saioak). Patinete-akrobazien erakustaldia larunbatean, 18:00etan. DNK-k itsas korapiloen tailerrak antolatu ditu haurrentzat. Saltillo portuan amarratuta egongo da, eta bisitatu ahal izango da. Jardueretarako plazak mugatuak dira. Interesa dutenek hots egin dezatela 608 05 69 48 telefono-zenbakira ostegunetik, hilaren 28tik, aurrera.\nJarduerei buruzko informazio gehiago:\nOriol Ruiz Cabestany, EKP Hondarribiko Kirol Portua Kapitaintza. Minatera kalea, z.g. Hondarribia 34 943 64 17 11 eta 656 70 36 96\nSaltillo_2014.jpg 1 MB (jpg)\nPeyuco Duhart Donibane Lohitzuneko alkateak ongietorri beroa eskaini dio "Saltillo" eskola-ontziko tripulazioari\nDonibane Lohizuneko Udalak harrera egin dio Saltillo eskola-ontziari


Euskerabili: AMETS AMERIKARRA\nAmerikanoa. Izengoiti hori zuen auzoko pobreenak. Dirurik ez, eta amerikanoa jarri genion ezinen. Kabroi halakoak!\nKoitaduak xentimorik ez, baina edadeko bizio guztiak zituen. Barre egiten genion, baina ez zen inoiz falta behar zuena emateko prest zegoena. Mahai-futbolean beti egiten genion lekua, zigarro-mutxikinak (pibiak) berarentzat ziren eta eskotean pagatzen genuenean berea ordainduta beti egoten zen. Kabroiak, baina bihotz onekoak!\nAmets egiten zuen. Ametsetan nahi duguna gara. Bere ametsa amerikanoa izatea zen, amerikano diruduna izatea. Pelikuletan agertzen diren amerikanoak, diruz josita dauden amerikanoak.\nEgun batean herritik joan zen kanpora lan egitera. Gurasoek eraman zuten. 80. hamarkadako industria birmoldaketa eginda, aitak lan egiten zuen enpresak ateak itxi eta beste leku batera joan ziren ogi bila.\nEz genuen bere berri izan hurrengo urteetan, duela ez asko, udaberriko egun eguzkitsu batean, mahai-futbolean jolasten ginen lekura postal bat heldu arte:\nEskerrik asko mahai-futbolean utzitako lekuagatik.\nEskerrik asko zigarro-mutxikinengatik.\nEskerrik asko eskotean nire ordez jarritako diruagatik.\nEskerrik asko, benetan, nire lagunak izateagatik.\nAmetsa bete dut, orain benetako amerikanoa naiz.\nOharra: amerikanoagoa izateko aldatu dut izena. Daniel ez zen amerikano dirudun batek izan dezakeen izena. Bye, bye my friends.\nAmeriketako Estatu Batuetako hauteskundeak egin berri dituztenez, lagun horren istorioa etorri zait burura. Horrelaxe ikusten genituen amerikarrak, dirudunak batez ere. Eta zuek, nola ikusten dituzue amerikarrak? Zer gustatzen zaizue eta zer ez? Zer deritzozue Donald Trumpi?\nEtiketak: amerikarrak, Bitxikeriak, POLITIKARIAK\nInoiz ez zaizkit gustatu amerikarrak. Testuinguru honetan amerikargatik Ipar Amerikakoak direnak ulertzen dut.\nNiri betiko gustatu zaizkit indioak. Baina aztertzen dut txikitan filmetan gehien gustatzen zaidana John Wayne zela dotorena zen eta, baina urte batzuk eta gero indioekin joan nintzen. Nire iritzian onenak dira.\nNik ezer ez daukat amerikarren aurka, amerikar pertsonekin eta ez zaidana gustatzen bere kultura da. Anbizioa, lehia, lan egiteko bizitzea, edonor leku altuenaraino iritsi ahal da muturra baduzu… etiko balioak ez direla nire gustukoa.\nEta Trump amerikarrena ematen du.\nAmerikar gizartea ez da ona jenderentzat eta bizitzeko ere, desberdintasuna handia sortzen duelako. Pertsona trebatua bazara, ondo biziko zara, baina gaixo bazaude edo ez zara hain trebatua… izorratuta zaude. Gizarte apur gupidagabea bat da. Amerikarrak bere gizarteaz harro daude eta esaten dute aukeraren herria dela, baina uste dut eta hórrela esaten dute estatistikek gezurra dela. Normalean pobrea jaiotzen bazara, hórrela geratuko zara.\nHemen, Euskal Herrian zorionez eta momentuz problemak dauzkagunean gizarteak zaintzen gaitu, baina han pikutara zoaz.\nEta nire iritzia amaitzeko abesti polita kantatuko dizuet: “Baina orain nahiago nuke indio banintz abokatu inportantea baino”.\nIdoia Alvarez dijo...\nAmerika,Amerika herri berri ederra ,amets betetzen dutenean ,Nino Bravoren abesti baten hitza zen.\nAgian ,garai hango batzuentzat horrela izan zen.Gaur egungo Amerika,gutxienez, desberdina da.\nInoiz ez naiz egon amerikan, bakarrik komunikabideen bidez ezagutzen dut,baina esan daiteke oso,oso patriotak direla, eta harro sentizen direla amerikarrak izateagatik.\nEdozein momentutan aprobetzatzen dute esateko.Baina zalantzak dauzka herri hori buruz.\nZergatik edozein etxetan aurki dezakegu arma bat, eta umeren bat erabiltzea?\nZergatik heriotza zigorra onartuta dago?\nZergatik dago zentsura ?Eta amaitzeko,zergatik pertsona xenofoboa eta matxista izatea heldu da?Zalantzak dauzka ,Herri hori buruz,benetan,\nNire kasuan ez dut amerikarrik ezagutzen eta nire ideiak asmatuta daude edo telebistan agertzen diren gauzak dira. Egia edo gezurra? Nahiko egia den susmoa dut.\nHonela adierazten dut amerikarrek elikadura txarra daukatela eta pertsona lodiak ugariak direla. Politiko-ikuskizunak ere asko gustatzen zaie eta txapelekin edo apaingarriekin agertzen dita hautagaiei bultzatzeko. Hiritar asko aberatsa da eta diru askorekin bizi da baina eskalari asko kaleetean ere bizi da. Ez dago mediku segururik eta eskubideak ez dira guztientzat. Bakarrik balio du diru eta diru asko daukazunean.\nAmerikan jaioteaz eta bizi izateaz oso harro daude eta uste dute herri hori munduan onena dela. Trump gizon aberatsa da eta bere ingurunean gizon eta emakume aberatsak daude. Ez dago zer ikusi jende arrunta eta pobrerekin. Ideia arrazista eta fascistak dauka. Bere herria munduaren nagisia dela uste du eta ez du sinesten klima aldekean.\nIstorio polita dirudi Donald izena irakurri baino lehen,baina egia da eskerrak eta eskerrak eman eta gero nahi duena egingo du jendearekin.Pertsonai hauek debekatuta eduki beharko dute lehendakaritza baina gizarte honetan argi dago pertsona ona izanez gero ez zarela helduko lehendakaria izateko.\nBueno ba amerrikarrei buruz zer esango dut,batzuk ziur aski ez dute nahi lehendakari honi baina ez daukate beste erabakia lau urte arte,gizajoak.\nbesterik gabe,hurrengora arte.\nNire ustez amerikarrak oso modernoak dira. Hain modernoak dira non modernoz pasatzen diren. Beren arropa arraroekin eta era guztietako oinetakoekin joaten dira, eta zer? Inolako konplexuekin, ez arropagatik, ez haien pentsamenduagatik, ezta haien pisuagatik. Amerikarrak bakarrak dira, "pioneroak" teknologietan eta oso azkarrak.\nEz zaidana gustatzen da guk baino soldata altuagoak dituztela, baina zera, bertako bizitza baita ere da garestiagoa.\nBukatzeko, Trumpi buruzko zerbait esango dut: oso ondo marraztu zutela Simpsonseko seriean. Besterik ez.\nHasteko, politika ez zait gustatzen,beraz, ez dakit asko Trumpen gainean. Komunikabideek publizitaterik onena egin dutela argi dagoena. Esaterako, "astakeria" esaten zuen Kate guztietan ateratzen zen. Suposatzen dut hari gustatzen zitzaiola eta egunero debalde publizitatea izan du.\nBestalde, estadistiken arabera ez zen irabastea izango, baina hor dago. Boterea gustatzen bazitzaion bere ametsa lortu du. Alabaina, nire ustez, populazioak bozkatu duela kezkagarria da. Hortaz, zer pasatzen ari da?\nTrump, berez, pertsona agintzailea, matxista, xenofoboa, aurreahaltsua...da. Nor imajina ahal duen norbaiti izaera honetaz herri bat zuzentzea. Ikusiko dugu zer gertatuko den, baina ekaitz gogorrak iragartzen ditut.\nBueno, besterik gabe, ondo izan


Egungo trenbideen komunikazio-sistemen erronka: segurtasuna - Zientzia Kaiera\nIrene Arsuaga Oria eta Nerea Toledo Gandarias\nTrenbide-sistemek hainbat aldaketa jasan dituzte azkenaldian, eta horien ondorioz, trenen segurtasuna erronka berri bilakatu da. Trenbideen segurtasunak ahultasunak ditu, eta horiek desagerrarazteko lan egitea beharrezkoa da.\nIrudia: Nabaria da oraindik ere handia dela trenbide-sistemetan segurtasuna bermatzeko egin beharreko lana.\nTrenen seinalizaziorako komunikazio-sistemek eboluzio handia izan dute azken urteotan. Izan ere, pasa den mendeko laurogeiko hamarkadan, Europako trenen elkarteek kudeaketa-sistema bati buruzko ikerketa hasi zuten, eta horrela, ERTMS (European Rail Traffic Management) sistema sortu. Sistema hori trenen kontrolerako lurraldeetako estandar ezberdinak ordezkatzeko sortu zen.\nBaina ERTMS sistema sortzeak industriarako eta bidaiarientzako onurak ekarri bazituen ere, hainbat erronka berri ere azaleratu zituen segurtasunaren aldetik. Hain zuzen, trenbideetako azpiegituren segurtasuna sistemen isolamenduan eta erabilitako teknologien ezagutzarik ezean oinarritzen zen ERTMS sortu arte. Printzipio horiek ez dira bateragarriak sistema berriaren sorrerarekin; ERTMS sistema irekietan eta protokolo zein teknologia ezagunen erabileran oinarritzen da.\nIzatez, trena gaur egun arte istripu gutxien dituen garraiobidea da, baina hala ere, sistema kritiko kontsideratzen da, garraiatzen dituen bidaiari eta kargak direla eta. Horren ondorioz, trenbide-sistemen segurtasuna bermatzea oso garrantzitsua da.\nModu horretan, ERTMS sistemak hainbat segurtasun-ezaugarri finkatu behar ditu. Horien artean garrantzitsuena, datuen osotasuna bermatzea izango da. Segurtasun-mekanismo hori betetzearekin, trenek agindu faltsuak jasotzen ez dituztela ziurtatuko da.\nHori horrela izanik, komunikazio-sareen osotasuna bermatzeko, bi kriptografia-sistema erabiltzen dira: A5/1 algoritmoa eta EuroRadio protokoloa. Baina bi segurtasun-mekanismo horiek ahultasunak dituztela frogatu izan da.\nA5/1 algoritmoa 1987. urtean sortu zen, eta hasiera batean segurua zela kontsideratzen bazen ere, hurrengo urteetan haren segurtasuna auzitan jarri zuten hainbat eraso argitaratu ziren. Izatez, gaur egun A5/1 algoritmoaz zifratutako mezuak deszifratzeko taulak eskuragarri daude Interneten. Ondorioz, erabat hautsita dago algoritmo honen segurtasuna.\nBestalde, EuroRadio protokoloaren segurtasuna ere zalantzan jarri da beraren ahultasunak deskribatzen dituzten hainbat ikerketa-lanen bitartez. Ahultasun horien artean, lehentasun handiko mezuak entitate ezberdinen arteko autentifikaziorik gabe sarean sartzeko aukera eta sesio hasteko fasean denbora-zigilurik (time-stamp) ez erabiltzea azaltzen dira, horien bitartez mezuak errepikatzea posible eginik.\nGainera, EuroRadioren ahultasunekin jarraituz, trenaren eta trenbideko gailuen arteko komunikazioan datuak zifratzeko erabiltzen den gakoaren kalkulurako kodea off-line banatzen da komunikazioa osatzen duten entitateen artean. Horren ondorioz, banaketan gizakien esku-hartzea beharrezkoa da. Hori dela eta, nahiz eta izatez, kode ezberdin bat erabili beharko litzatekeen bi entitateen komunikazio bakoitzerako, zenbait operadorek prozesua sinpletzea erabakitzen dute, komunikazio askotan kode berdina erabiliz. Hori eginda, handitu egiten da erasoren bat jasateko probabilitatea. Izan ere, kode hori lortzeko helburua duten erasoen bitartez, entitate ezberdinek kode bera izanda, sistema osoaren segurtasuna jartzen da arriskuan; erasotzaile batek beste tren baten identitatea hartu dezake.\nAzaldutako segurtasun-arazo eta horien ondorioz gerta daitezkeen eraso larrien azterketa eginda, nabaria da oraindik ere handia dela trenbide-sistemetan segurtasuna bermatzeko egin beharreko lana.\nHori horrela izanik, lan horiek garatzeko berrikuntza eta ikerkuntza proposatzen dira Europan. Shift2Rail elkartea 2009an sortu zuten, trenbide-sistemen erakargarritasuna eta lehiakortasuna hobetzeko helburuarekin. Gainera, elkarte horrek Europan Ikerketa eta Berrikuntza bultzatzeko sortutako Horizon 2020 finantzaketaren parte izanik, trenbideetako segurtasuna bilatzen duten hainbat proiektu sustatzen ditu.\nArtikuluaren izena: Egungo trenbideen komunikazio-sistemen erronka: segurtasuna.\nLaburpena: Trenbide-sistemak asko aldatu dira azken urteotan komunikazio-teknologia berrien sorkuntzarekin batera. Europan, trenbide-sare bakarra izateko nahiarekin, ERTMS (European Rail Traffic Management System) sistema sortu zen, elkarrekiko bateragarriak ez ziren Europako herrialdeetako kudeaketa-sistema estandar ezberdinak ordezteko. Baina sistema berria sortzearekin batera, segurtasunaren inguruko hainbat erronka berri ere sortu ziren; izan ere, ERTMS aurreko sistema itxi eta ezezagunak protokolo ireki eta teknologia ezagunez ordeztu ziren. Ondorioz, aurrerapausoak eman diren arren, oraindik ere hutsune nabarmenak daude segurtasunaren arloan.\nEgileak: Irene Arsuaga Oria eta Nerea Toledo Gandarias.\nIrene Arsuaga Oria eta Nerea Toledo Gandarias UPV/EHUko Bilboko Ingeniaritza Eskolako I2T Taldean dabiltza.\nArgitalpen-data: 2019/10/31 · Atala: Argitalpenak, Dibulgazioa\nIP teknologiara egokitzeko komunikazio arkitektura proposamena egiten du UPV/EHUk eta CAFk egindako ikerketa batek. Komunikazioen segurtasuna, fidagarritasuna eta erabilgarritasuna bermatuko […]\nGizakiak antzinatik naturan aurkitu izan ditu bere gaixotasunen sendabidea. Beraz, ez da harritzekoa printzipio aktibo ezagunenak iturri naturaletan aurkitu izana […]\n[…] trenbideen komunikazio-sistemen erronka segurtasuna da. Testuan azaltzen digutenez, trena da gaur egun arte istripu gutxien dituen garraiobidea baina halere, sistema kritikoa kontsideratzen da. Europan ERTMS (European Rail Traffic Management […]


«Gero eta indartsuago sumatzen da euskaraz bizitzeko herri gogoa»\nUrteetan, Erriberako AEK-ko arduradun izan da Alizia Iribarren (Elizondo, Nafarroa, 1976), AEK-ko koordinatzaile nagusi berria. Helburuen artean aipatu ditu matrikulen doakotasuna lortzea, hizkuntza politika eraginkorrak sustatzea eta euskararen ofizialtasuna Nafarroa osora hedatzea.\nIkasturte hasierarekin batera heldu da aldaketa AEKra.\nBai. Matrikulazio kanpaina betean gaude. Ilusio handiz abiatu dut aro berria. AEK barruan ez eze, nire inguruan ere animatu ninduten kargua hartzera, eta, horri esker, bestelako aldarte batekin heldu diot erronkari. Ez naiz ni soilik: lantalde bat gara, eta guztion artean egin behar dugu aurrera. Horregatik, oso garrantzitsua izan da niretzat hurbilekoen babesa jasotzea, eta gogotsu nago.\nZein izanen dira ildo nagusiak?\nAEKn 2018-2022 aldi estrategikoan murgilduta gaude, eta, horren barruan, ezinbestekotzat jo dugu euskal hiztun aktiboak lortzea. Izan ere, ezagutza, jendeak euskara ikastea, ez da nahikoa. Euskara erabili behar da, eta horretara bideratuko ditugu ahaleginak. Badira beste erronka batzuk ere; besteak beste, hizkuntza politikan aurrerapausoak sustatzea eta doakotasuna lortzea. Guretzat oso garrantzitsua da doakotasun hori erdiestea, herritarrek euskara ikasteko eta erabiltzeko duten eskubidea bermatze aldera.\nDoakotasunaren bidean urrats batzuk egin dira, ezta?\nBidea urratzen hasi dira erakundeak, baina ez dute lana amaitu, ezta hurrik ere. Euskal Herriko hiru esparru administratiboetan, beste horrenbeste balorazio egin daitezke: EAEn dago auzia aurreratuen, onartua dutelako B2 maila arteko doakotasun baldintzapekoa. Egiaztagiri bat behar da, ikasleei matrikularen prezioa itzul diezaieten. Hori ez da gure eredua: batetik, doakotasuna azterketa baten menpe uzten du; bestetik, eredu horretatik kanpo gelditzen da C1 maila. Hutsune hori betetzeko ari gara lanean. Uste dut gutxi barru lortuko dela ikasketa ziklo osoa doakoa izatea.\nAre urrunago dago doakotasuna Ipar Euskal Herriko eta Nafarroako euskara ikasleentzat...\nNafarroan, ikasleek laguntza ekonomiko oso txikiak jasotzen dituzte administraziotik. Iaz ezarri ziren bekak, eta aurten eutsiko die gobernuak, baina oso kopuru eskasa da. Ez du doakotasuna bermatzen, inondik inora. Ipar Euskal Herrian antzekoa da panorama: ikasle batzuek beka jasotzen dute, baina, oro har, egoera makurra da, baliabide eskasiarengatik. Eremu administratibo bakoitzak bere ezaugarriak eta erritmoak ditu, eta horietara mugatu behar dugu, baina doakotasunaren helburua ahaztu gabe.\nZertan igarriko da lekuko aldaketa AEKn? Estilo propioa ezarriko duzu?\nPertsona bakoitzak ditu estilo eta lan egiteko modu propioak. Norberaren bizipenek baldintzatzen dute hori. Hortaz, bai: nire estiloa ezberdina izanen da. Ni Nafarroa hegoaldetik nator: hainbat urte eman ditut han euskara eskolak ematen eta AEK-ko Erriberako arduradun lanetan, eta eskarmentu hori nolabait nabarituko dela uste dut. Egoera berezia da Erriberakoa, hizkuntzari dagokionez, eta han egoteak beste ikuspegi bat ematen dizu. Uste dut AEKri eta euskalgintzari bestelako ekarpen bat egiten ahal diodala.\nAlde horretatik, zure izendapenak badu sinbolikotik ezer? Euskal Herriko periferiari zentralitatea aitortzeko nahi bat?\nEz. Nik, behintzat, ez nuke horrela esanen. Erriberan berezitasun batzuk ditugu, bai, baina Lodosa aldeko, Zangozako, Arabako edota Zuberoako egoerak ere bereziak dira. AEK beti saiatu da periferia hori erdigunera eramaten, baina ezin gara burbuila batean bizi: egoera eta premia horiek ez dira gure errealitate orokor eta bakarra. AEKren jardun osoa ez da aldatuko ni koordinatzaile nagusi izendatu nautelako. Tuteran bizi naiz, eta ezagutzen dut euskarak han duen egoera; errealitate hori buruan izanen dut beti, baina ez dut erakundea behartuko nire ikuspegia lehenetsi dezan.\nBerdintasun plana ondu duzue AEKn. Hori ere nabarituko da zure jardunean?\nBai. Aurreko ikasturtean aritu ginen horretan buru-belarri. Niretzat, garrantzi handia du AEKren gisako erakunde batean berdintasun plan bat ontzeak, eta ikuspegi feminista txertatu nahiko nuke arloz arlo. Izan ere, gizartea eratua dagoen bezala, inertziak eramaten gaitu gauzak era jakin batean egitera, eta, ohartu gabe ere, eredu maskulinoak erreproduzitzen ditugu. Etxe barruan ere halako batzuk antzeman ostean, pentsatu genuen garaia zela aldaketak egiteko, eta, diagnostiko baten ostean, plana prestatzen hasi ginen. Ikasturte honetan hasiko gara plana ezartzen.\nGobernu berria eratu da Nafarroan. Zer espero duzu?\nNafarroako Gobernuarekin izan dugun lehen harremana izan da helduen euskalduntzea sustatzeko kanpaina, eta horretan ez dute atzera egin: eutsi egin diote elkarlanari. Aurreko legealdian, lauko gobernuak urratsak egin zituen —ez guk nahi bezain ausartak, baina urratsak—; eta, PSN agintera igota, beldur ginen atzera eginen ote zuten. Momentuz, gobernu akordioa irakurrita, badirudi gauzak dauden bezala utziko dituztela: atzerako pausorik ez, baina aurrerakorik ere ez. Eta hori larria da berez, aurreko legealdian lortutakoa ez baitzen nahikoa izan.\nEuskararen lege berri bat idazteko konpromisoa, adibidez, ezerezean gelditu zen.\nAdibidez. Guk segituko dugu lege aldaketa baten alde lan egiten: gure aldarri nagusia da euskarak ofiziala izan behar duela Nafarroa osoan, eta horretarako legea aldatu behar dela. Aurreko legealdian baldintza hobeak zeuden horretarako, baina ez zen posible izan. Orain, baldintzak okertu egin dira: PSNk betidanik erabili du euskara konfrontazio politikorako tresna gisa, baina ikusiko dugu zer-nolako jarrera hartzen duen gobernu bazkide berriekin.\nErakundeen jarreraz harago, euskararen aldeko «herri gogoa» nabarmendu zuen Mertxe Mugikak. Bat zatoz?\nBai. Urtetik urtera, Euskal Herri osoan handitzen da euskaltegian izena ematen dutenen kopurua, eta aurten ere bide beretik goaz. Bestalde, azken urteetako Korrikak inoizko jendetsuenak izan dira, iazko Euskaraldian ere jende askok parte hartu zuen... Erakustaldi erraldoi horiek agerian utzi dute badagoela euskaraz bizitzeko herri gogo bat, gero eta indartsuagoa dena, eta hori dela euskalgintzan eragiteko bidea. Izan ere, jendartearen bultzadatik etorriko dira aldaketa guztiak.\nBERRIAn argitaratua (2019/09/11)


Egunkaria aurrera » ‘Egunkaria’-ren auzi ekonomikoa artxibatzearen aurkako helegitea jarri du fiskaltzak\nEpaiketa egin edo ez erabakitzeko ardura, orain, geratuko da oraindik zehaztu gabe dagoen Gipuzkoako Lurralde Auzitegiaren sala baten esku. Fiskaltzaren helegitea inpugnatuko dute defentsek, Berria-k jakin duenez, eta salak hori onartuko balu, auzia artxibatuta geratuko litzateke, behin betiko. Aldiz, fiskaltzaren eskaera aintzat hartuko balu —osorik edo partzialki—, auzia artxibatzea erabaki duen epaileari berari aginduko lioke epaiketa egiteko. Hilabete batzuk pasa daitezke hori guztia argitzeko.\nZortzi lagun daude zain: Joxe Mari Sors, Mikel Sorozabal, Fernando Furundarena, Ainhoa Albisu, Begoña Zubeltzu, Joan Mari Torrealdai, Iñaki Uria eta Txema Auzmendi. Fiskaltza da akusazio bakarra, Dignidad y Justicia elkartea prozeduratik kanpo geratu baitzen, Egunkaria-ren aurkako auzi nagusia amaitu eta Espainiako Auzitegi Nazionalak ebatzi zuenean auzi ekonomikoa deiturikoak “delitu terroristekin” zerikusirik ez duela eta Gipuzkoan epaitu behar zela. 2003ko urrian izan zen auzi ekonomikoaren polizia operazioa. Zortzi hilabete lehenago euskarazko kazeta itxi zuen Auzitegi Nazionalak\nOrdutik 16 eta 13 urte igaro badira ere, preskripzioa ebazteko, aurretik argitu behar da zein erabaki judizialetan zehazten diren, argi eta garbi, ustezko delituak eta usteko delitugileak. Epailearen arabera, 2007an gertatu zen hori, urte horretako apirilean kaleratutako auto batean Auzitegi Nazionalak erabaki zuenean auzia prozedura laburtua bihurtzea. Hor “lehen aldiz” zehaztua geratu ziren, epailearen arabera, “inputazioaren zedarriztatze objektiboa eta subjektiboa”. Auzipetuei leporatzen zaizkien delituak 1998tik 2001ra egindakoak omen direnez, legeak jasotzen duen bost urteko epea amaituta egongo litzateke 2007an. Eta, beraz, auzia artxibatu beharko litzateke, epailearen arabera.\nAuto horretan epaileak ez zuen bat egin fiskaltzaren ikuspuntuarekin; argudiatu zuen, besteak beste, 2003ko autoan auzi ekonomikoarekin zerikusirik ez duten hainbat lotura egiten direla. “Auto horrek ez du zehaztasun bakar bat ere egiten auzi honetan delitu gisa [kontuen faltsutzea eta iruzur fiskala] har daitezkeen egitateei buruz”, esan zuen. Eta gaineratu: “Zehaztugabetasuna erabatekoa da […] Kalifikazio —larriak— egiten ditu, baina ez du horietara iristeko behar diren gertakari zehatzen berri ematen. Eta, jakina, ez du datarik aipatzen ezta zenbatekorik ere diru laguntza publikoei buruz edo iruzur egindako kopuruari buruz”.\nOso bestela pentsatzen du fiskaltzak. Helegitean dio 2003ko autoan “modu nahikoan” deskribatzen direla “delituzko jokaerak”. “Eta ezin hobeki” identifikatzen direla “ikertutako delituaren egile gisa azaltzen diren pertsonak”. Bai, gutxienez, bost auzipeturen kasuan. Izan ere, Furundarenaren, Albisuren eta Zubeltzuren kasuak besteengandik aparte aztertu behar direla dio, hiruron inputazioa 2006. urtera arte ez zegoelako zehaztua.\nBereizketa hori egiten duen arren, apirileko saioan zortziak epaitzearen alde egin zuen fiskalak. Defentsek erabilitako argudioen aurrean, zalantza uneren bat ere agertu zuen, eta saioa une batez eteteko ere eskatu zion epaileari, “kontsulta batzuk” egiteko. Tarte horren ostean, halere, eutsi egin zion bere jarrerari: esan zuen legearen interpretazio “oso zurruna” egin zutela abokatuek, eta hori maiz eginez gero epaiketa gutxi egingo liratekeela.\nEpeez gain, fiskaltzak uste du ustezko delitugileen inplikazioa frogatuta geratu zela 2003an, atxilotu eta inkomunikatu ondoren, auzipetuen etxeetan atzemandako dokumentazioaren, haiei aurretik eginiko telefono entzuketen eta “beste diligentzia” batzuen bidez.\nHorrekin lotuta, apirileko saioan defentsek eskatu zuten, besteak beste, oinarrizko eskubideen urratzeak ere aintzat hartzea auzia bertan behera uzteko eta auzipetuak absolbitzeko. Epaileak, halere, ez zuen beharrezkotzat jo horiei buruz iritzia ematea artxibatze autoan. “Ustezko delituen preskripzioak ez beharrezko bihurtzen du aurretiazko saioan planteatu ziren [beste] eskaerei buruzko iritzia ematea”.\nFiskaltzak, beraz, ez du horretan guztian sartu nahi. Eta argi utzi du hori bere helegitean. Esan du “formazkoa eta soilik teknikoa” dela. Ez dela “edukian” sartzen, epailea ere ez zelako sartu artxibatze autoan. Zirrikitu hori baliatu nahi du orain auzipetuak akusatuen aulkian eserarazteko. Esan zuen: “Baliogabetasun, preskripzio eta urratze eskaera ororen aurka egingo dugu”. Eta egin du.\n« Ixten ez dena eta itxitasuna Defentsak inpugnatu egingo du »


'Crisis migratoria: la mafia siempre gana' erreportajea, abenduak 20, "360º" | EITB telebista\n'Crisis migratoria: la mafia siempre gana' erreportajea, gaur gauean, "360º" saioan\nEider Hurtadok gidatutako taldeak negozioa egiteko migrazioaren krisiaz baliatzen diren hainbat sektore ikertuko ditu.\nEider Hurtado. EITBren bideo batetik hartutako irudia.\nAurten 20.000 pertsona baino gehiago iritsi dira Kanarietara, ehunka pateratan banatuta. Kaiukoen krisia eta 14 urte beranduago, Kanarietako artxipelagoa Europako migrazio kudeaketaren gunerik garrantzitsuena bihurtu da. Gai horri helduko dio, hain zuzen ere, gaur "360º" saioak. 'Crisis migratoria: la mafia siempre gana' izenburupean, Eider Hurtadok zuzentzen duen lantaldeak Kanarietara bidaiatuko du Europara sartzeko atean zer gertatzen ari den ikertzera.\nHorretarako, Txema Santana CEAReko bozeramailearekin hitz egingo dute, eta pandemiaren testuinguruan migrazio krisia nola egokitu den azalduko du, eta baita zergatik dauden Atlantikoan euren bizitza arriskuan jartzen duten milaka pertsona. Gehienak Kanarietara iristen dira, baina azpiegitura eskasa aurkitzen dute han. Daniel Arencibia abokatuak Arguineguingo kaian bizi izandako pilaketaren baldintzak aztertuko ditu.\nMigrazioaren gorakadaren atzean milaka bizitza milioika eurorengatik aldatzen dituzten mafiak ezkutatzen dira. Said Tbel Giza Eskubideen aldeko Marokoko ekintzailea da, eta mafien jarduna eta mugako blindajeak mafietan duen zeregina aztertzen ditu. Horrez gain, Jose Luis Guedes poliziak azaldu du mafiek zergatik nahiago duten Atlantikoko bidea ustiatu, eta Daniel Arencibia abokatua migratzaileek eta haien senideek Europako lurra zapaltzea lortu dutenean jasaten dituzten estortsioei buruz arituko da.\nOhartarazi dutenez, ordea, irabaziak ez dira ibilbidearen mutur batean bakarrik gertatzen. Espainiako Gobernuak 6.000 migratzaile baino gehiago hartu ditu hogei bat hoteletan, eta zenbaitek salatu dute ostalariak egoeraz baliatzen ari direla. Salatu duten horien artean Onalia Bueno, Mogango alkatea, dago, eta migratzaileak dituzten hotelei isuna jartzeko asmoa azalduko du. Bestalde, Jose Maria Mañaricua bizkaitarrak, Las Palmaseko ostalarien presidenteak, baloratuko du irabazirik dagoen ala ez, eta Maialen Artetxe enpresariak zehaztuko du zenbat diru jasotzen duen pertsonako eta gaueko migratzaileak hartzen dituen bi hoteletan.\nMigratzaileen krisiak testuinguru egokia sortzen du eskuin muturrarentzat. "360º"ko lantaldeak Kanaria Handiko bizilagunekin hitz egingo du, turismoaren beherakadaren eragina gogor jasaten ari baitira, eta diskurtso xenofoboa zabaltzen ari den aztertuko dute. Halaber, Teodoro Bondyale soziologoa elkarrizketatuko du saioak Kanariar Uharteak Lesbos berria bihur daitezkeen aztertzeko. Eta, azkenik, saioa istorioko protagonistetara hurbilduko da, Kanariar Uharteetara iristen diren migratzaileak, handik Europa kontinentalera igarotzen jarraitzeko.\n'Crisis migratoria: la Mafia siempre gana' gaur izango da ikusgai, 22:15ean, ETB2n eta eitb.eus-en, Eider Hurtadok aurkeztutako "360º" saioan.


Komedia eta euskara, Gasteizko FesTValeko protagonistak\nGasteizko Telebista eta Irratiko Jaialdia abuztuaren 30etik irailaren 4ra bitartean ospatuko da. Estatuko telebista-edukien zita bezala sendotzea du helburu.\nFesTVal Telebista eta Irratiko jaialdiaren hirugarren edizioa abuztuaren 30etik irailaren 4ra bitartean ospatuko da Gasteizen. Jaialdiak euskara eta komediaren erabilera komunikabideetan aldarrikatuko du.\nJoseba Fiestras jaialdiko zuzendariak eta Maite Berrocal Gasteizko Udalaren Kultura sailburuak jaialdiko nobedadeak aurkeztu dituzte prentsaurrekoan. Estatuko telebista zita bezala sendotzea du helburu, esan dutenez. Proiekzioak Guridi zineman izango dira eta Antzoki Nagusian inaugurazio eta amaiera ekitaldiak izango dira.\nEstatu espainiarreko ekoiztetxe nagusiek jaialdian parte hartuko dute eta beste urte batez, EITBk anfitrioi lana egingo du.\nInaugurazio zein klausura ekitaldiek umorea gai nagusi izango dute eta bakarrizketa komikoak Alde Zaharreko lekurik zabaletan egingo dira.\nJaialdiko lehenengo liburuaren aurkezpena eta edizioa izango da nobedadeetako bat. Liburuak telebistaren iraganari, orainari eta geroaldiari buruz hitz egiten du eta telebistako profesionalik garrantzitsuenetarikoek parte hartu dute.\nEiken Euskadiko Ikusentzunezko Klusterrak, Eiken Bank, Banco de Ideas proiektuarekin jaialdian parte hartuko du. Horrela, Fresh Eiken Bank jaio da eta bertan aurkeztutako proiektuak, profesionalen eta talentu berrien arteko lankidetzaren emaitza izango dira.\nInformazio gehiago:Eitb: Komedia eta euskara, Gasteizko FesTValeko protagonistak


Otsaila amaierarako manifestazioa deitu du GuraSOSek Donostian | Noaua Kultur Elkartea\nHemen zaude: Hasiera » Ekonomia » Otsaila amaierarako manifestazioa deitu du GuraSOSek Donostian\nOtsaila amaierarako manifestazioa deitu du GuraSOSek Donostian\nBy\tnoaua\ton\t2019-01-04\tin\tEkonomia, Hezkuntza, Hirigintza, Ingurumena, Jendartea, Kultura, Politika\nIragarpena ostiral eguerdi honetan egin du, urtebetez Hitzartu prozesuaren baitan, gipuzkoarrek auzolanean landu duten 2019-30 urte arterako Gipuzkoako Hiri Hondakinen Kudeaketa Plana foru agintarien esku uzteko, Diputazioaren egoitza atarian, Donostiako Gipuzkoa plazan, ostiral eguerdi honetan egin duen ekitaldiaren amaieran. “Une honetatik luzatzen dugu otsaila bukaeran GuraSOSek bultzatuta egingo den manifestaziora”, adierazi die GuraSOS-eko lehendakari Joxe Mari Izetak bertaratu direnei.\nMomentuz eguna zehazteke dute, laster plazaratuko dute data zehatza, baina nondik abiatuko den aurreratu dute gaurkoan; otsaila amaieran, GuraSOSek antolaturiko manifestazioa Antiguako tuneletik hiriburuan barrena. “Antiguako tuneletik aterata, herritarrok esango diegu une honetan agintean daudenei nola nahi ditugun gauzak; hitz eginda, elkarrizketaren bidetik eta akordioak lortuz, baina beti ere gizartea eta herritarrak kontuan hartuta”.\nManifestazioan ostiral eguerdi honetan Diputazioan aurkeztu eta foru agintarien esku utzi duen Hitzartu planari babesa emateko aukera izango da. Baita Gipuzkoan hiri hondakinekin dugun gatazka adostasunez eta herritarrak aintzakotzat hartuta konpontzea eskatuko da.\nPrestaketa lanei ekiteko gonbita luzatu du Izetak. “Hemendik otsaila amaierara arte manifa handi bat elkarrekin prestatzen hasi gaitezen”.


gertaeren fitxategiak Riosa\nAsteazkena, 16 de urria de 2019\nRIOSA 2019ko martxoaren 19tik 22ra ospatu zen Zaragozan ospatu zen 14an. Pozik gaude gure estatuan bezero eta lagun guztiei beti bezala. Oso produkzio-azoka, bilerak eta animaliak ekoizteko egunak betetzeko egunez betea.\nFIGAN 2017 (Animalien Ekoizpenerako Nazioarteko Azoka) ZARAGOZA azokan egingo da martxoaren 17tik 20ra bitartean. Espainiako abeltzaintza gertaera garrantzitsuena. 6 / I 28 gelako Aretoan 6 topatuko gaituzu, atseginez jasoko dizugu eta gure produktuak erakutsiko dizkizugu gunean ...\nBeti egongo gara, FIGAN 2015 (Animalien Ekoizpenerako Nazioarteko Azoka) maiatzaren 12an, ZARAGOZA Azokan ospatzen dena, martxoaren 17tik 20ra bitartean, Espainiako abeltzaintza garrantzitsuena. 6 / I 28 gelako Aretoan 6 topatuko gaituzu, bertan ongi etorria emango dizugu, eta gunean erakutsiko dizugu ...\nFIGAN 2013n (FIMA), Zaragozako azokan egingo da martxoaren 19tik 22ra, Espainiako abeltzaintza gertaera garrantzitsuena. Ikus gaitzakezu 6 Aretoan, I / 26 kabina, non atseginez jasoko duzu eta gure gunean erakutsiko dizugu ...\nHEC 1 martxoa, 2011 Ekitaldiak, Animalien elikadura\nMartxoaren 19tik 22ra ospatuko da Zaragozako FIMA 2011 (Nazioarteko Feriara) ospatutako 10. FIMA 2011 (Nazioarteko Azoka) ospatuko dena. Espainiako abeltzaintza garrantzitsuena da. I / 26ko standean, 6. aretoa non aurkituko gaituzu, atseginez jasoko dizugu eta gure produktuak gunean erakutsiko dizkizugu.\nEtengabeko konpromisoan kalitateaRIOSA harro dago ospe handiko azken egunean GMP + kalitate ziurtagiria, fabrikazio-planean ...\nFIGAN 2017 13 (Zinemaldian Nazioarteko Azoka Animalien Ekoizpenerako) egongo gara, ZARAGOZAko Azokan egingo den ...\nHurrengo egunean, ekainaren 26an, 2015eko RIOSA enpresaren 50. urteurrena ospatuko dugu 1965. urtean sortu zenetik. Mende erdi ...\nBeti egongo gara, FIGAN 2015 (Animalien Ekoizpenerako Nazioarteko Azoka) 12an egongo dena, ...


Turkiako Siria iraingarria Europarentzat: Martin Vrijland\nFiled in BERRIAK ANALISIAK\tby Martin Vrijland\t10 urrian 2019\t• 6 Comments\nPixka bat barregarria izan zen Herbehereetako politikariek atzo erreakzionatu zutela Turkiako erasoa Siriako iparraldean. Nazioarteko prentsan egun batzuk daramatza Turkiak AEBekin akordioa egin zuela eta Trumpek bere tropak erretiratu zituela Turkiako erasoari bidea emateko. Bazkaldu ondoren "mostaza" deitzen diogu. Ondoren, horrelako herrialde bat markatzen duzu aldez aurretik negarrez hasi beharrean. Agian argitu daiteke politikariek aipatutako gidoi nagusiaz jabetzen direla eta, gehienetan, jarduten dutela "Ai, zein haserre gauden"Play. Amerikak aldez aurretik sortutako IS (lehen ISIS) borrokatzeko lehenago erabiltzen ziren YPG borrokalari kurduei erretiratzen die. Arraroa al zaizu hori, IS sortu zela diot? Ondoren, gidoi nagusiaren bidez ikusi behar duzu.\nGidoi nagusia Turkiak boterean hazi behar zuela da. Turkiak botere bide bat behar zuen horretarako eta hori da errefuxiatuen fluxua Europara. Sirian gerra bat sortuz proxy armatu autokonpostuen bidez, armen industriari ez ezik, Turkiak urrezko txorrotari eutsi dio. Turkiak errefuxiatuen fluxua Europara zabalduko balu, horrek kaos handia sortuko luke Europan. Horretarako presio pixka bat egon behar da, hodietan presioa egiteko erabiltzen den ur dorrea bezalaxe. Sirian gerra hasi zen beraz. Errefuxiatu askoren bidez lidergoa presionatu zuen gerra. Bitartean, Herbehereetako eta beste herrialde batzuetako nazioarteko zerbitzu sekretuek ederki lagundu zuten "Siriara bidaiatzeko irrikan zeuden jihadista guztien aurka" ezer egin gabe ". Horrela eraikitzen duzu proxy armadak eta mantentzen duzu zure itxura politikoa mantentzen duten politikari haserreekin eta Jeroentjes Pauw eta Matthijs van Nieuwkerkjes jendearen begiak izugarri itxi ditzaketen (soldata handi baten aurka, noski).\nTurkiak, aldiz, industria militar oso gogorra eraiki zuen AKP eta Erdogan aroaren azpian, eta horrek ez zuen inolako atentaturik jaso hedabideek. Orain itsas frigate handiak ekoizteko gai da, tankeak, droneak, Apache baino helikoptero hobeak ekoizten ditu eta beraz zerrenda osa daiteke. Herrialdeak ere kontatu diozun armada bat dauka eta horrek garrantzia badu egun gutxi barru Europa osoan jaurti. Turkiak egin du Alemaniak joan den mendeko 30-en egin zuena, inork arreta jartzen ez zuenean. NATOren aliantzaren barruan bigarren armada handiena du (AEBen ondoren); benetan ez dagoen aliantza hori, EBk Turkiarekin haserre duelako eta Stefje Blok ministroak Turkia nahi du boto eskubidea NATOren eta AEBen artean dagoeneko Turkiarekin eztabaidatzen ari zen eta zigorrak ere ezarri zituen. Zigor hauek Turkiako lira asko jaitsi zuten, baina uste dugunaren aurkakoa da, ezkutuan oso onuragarria da Turkiako ekonomiarentzat. Turista asko ematen du gainera (opor merkeak direlako), baina bereziki ona da esportazioetarako. Turkiak seguruenik dakizuena baino arma gehiago ekoizten duenez, oso ona da industria militarrarentzat, herrialde gisa bertan inbertitzeko aukera izan dezazuen.\nTurkiak, beraz, ia guztia berak sor dezake eta 5e belaunaldiko borrokalari jet bat ere garatzen ari da. Turkia Europan aspalditik planifikatzeko prest dago Blitz Krieg-en bidez. Horretarako baliagarria da jadanik Europan kaos pixka bat egon bada eta Brexit-a horretarako erabili bada, baina, gainera, lagunduko du ezker eta eskuinaren arteko polarizazioa altuera handietara handitu dela (zerbitzuek berak sortutako terrorismoa). Metala EBko mugetan dagoen hauts-kalera bota behar da. Eszena-sorten aurkako erasoak dituzten komunikabide batzuk baino ez dituzte; horrek mirariak egingo ditu. Turkiak Ipar Sirian duen iraingarria errefuxiatuen txorrota Europara aldera irekitzen bada (EBk ez baitu bide onik egin nahi harrerarako 6 mila milioi laguntzarekin; EBk urteak daramatza Turkiak EBra atxikitzeagatik eta EBk ez du nahi Siriako iparraldean errefuxiatuak jasotzeko eremu segurua babesten), orduan IS-eko borrokalari beharrezkoak Europara joango dira eta ondoren proxy gerra Europako lurraldera eraman dezakezu eta arazoa duzu, eta horretarako Turkiak salbatzaile gisa jardun dezake.\nTrumpek YPG borrokalari kurduak adreilu bat bezala jaurtitzen ari dela ulertzen du (gidoi maisua ikusten baduzu) nahiko ulergarria da. EBk seguruenik Trump berriro errua leporatuko dio, baina pixkanaka-pixkanaka jabetzen ari gara liskartze politiko horretaz.\nInperio Otomandarraren berpizkundearen bezperan gaude eta Turkiak aktibo guztiak ditu. Hori da gidoi maisuaren arabera, baina hori berriro azalduko dut nire liburu berrian. Dagoeneko deskribatu dut gunean, baina batzuetan zentimoak erori behar izaten du. Turkia munduko potentzia berria da eta AEBak mendebaldeko erromatar inperioa da latinaren amaieran. "Eskuin" ondo egindako marka (Trump txotxongiloen bidez pentsamendu kritikoarekin batera), amerikar ekonomia piztuko da. Horrek Trumpek tratatuko du eta ordena politiko zaharra berriro planteatuko da. Aldi berean, globalizazioaren aurkako jarrera eta klimaren agenda kritikatzen ari dira; hori guztia 'eskuineko' markarekin lotuta dagoelako. Munduko gobernuaren bide orria berriro zabaldu ahal izateko gai izan behar da, marka "egokia" izan dadin hondamendi ekonomikoa eta kaosa leporatzeko ahalmena emanez. Azken hau Amerika eta Europaren zain dagoena da. Eta orduan erromatar izar gel zaharra indarrean sartuko da: "Ordo ab Chao. Lehena kaosa sortzen duzu eta ondoren ordena berreskuratzen duzu. Agindu berri hori Erdoganen eskutik etorriko da Europan, hori da nire iragarpena urteetan. Hartu turkiar ikasgaiak.\nKroaziar terroristak babes txalekoen azpian, Frantziak esan zuen Erdoganek\nSiriako inbasio turkiarrak: NATOko kideak NATOko kideak babesten dituen matxinatuen aurka\nNATOko gailurra: komunikabideen isiltasuna Turkiaren EBra sartzeko inguruko gatazka potentzialari buruz\nLurreko galerak Sirian eta Iraken Europa izugarrikerien aurrean aitzindaria da?\nTags: eraso, EU, ezaugarri, marraztuko, udalekuak, kurduak, Kurdish, NATO, Noord, iraingarria, Sirian, atzera, Turkian, VS, YPG\n10 urria 2019 09-n: 17\n16 urria 2019 18-n: 43\n16 urria 2019 18-n: 44\nFührerrek planak ditu ...\n16 urria 2019 19-n: 21\nPlana aspalditik dago finkatuta eta (orain dela denbora gutxi jakinarazi zen moduan) 50-ko nuke ederrak daude oinarri zirkularrean. AEBetakoak dira, baina NATOko kide gisa, Erdoganek badaki, zehazki, nola zintzilikatu hegazkin baten azpian, eta oinarrizko hesiaren giltza ere badu.\nTurkia bat-batean energia nuklearra bihurtzen ari da! Eureka!\n17 urria 2019 20-n: 11\nLehen bultzada luciferiarrek eman zuten, ikus daiteke Erdoganek NATOko troiako zaldi gisa betetzen duela. Itxura ezazu barne gatazka bat dagoela eta, aldi berean, hondar masa begietan sakabanatu txosten gatazkatsuekin (ikus Brexit-a ere). Dominoak nola eroriko diren ikusiko dugu ..\nUrte asko daramatzat Siriako gaiaren inguruan azterketa ugari egin, eta herrialdeak elite globaletan duen garrantzia azpimarratu nuen detonatzaile geopolitiko gisa; nazioarteko botereek parte hartu zuten gerra ekar lezakeen domino kate bateko lehenengo dominoa. Gerra hau fronte anitzetan garatuko dela uste dut, garrantzitsuena fronte ekonomikoan, baina oso ondo joan litekeela eragile ugariren inguruko tiroketa gerra.\nAurreko artikuluetan aipatu dudanez, gertaera geopolitikoak establezimendu globalista ustiatzen ari dira, eragozpen eta estaldura gisa, ekonomia eraisteko kontrolerako. Guztiak burbuilaren inplementaziorako kapsulak behar dituzte. 2018-en hasi zuten inplosioa likidezia estutzeko politikekin erabat finkatutako krisi ekonomikoa bihurtu da. Turkiako Siria inbasioa mendizalea distrakzio gertaera izan daiteke.\nAEBetako "erretiroa" ez da atzera egitea, global kabalari onura dakarren gatazka handiago baten aitzina da.\n17 urria 2019 22-n: 01\nrifian, polita eta polita baina ohiko susmagarria Pikeren kabalaren gidoian bere papera jokatzeko eskatzen bada, ez dago erresistentziarik. Befehl ein befehl da ...\n« Desagertze Matxinada ordaindutako aktibisten taldea\nDesagertze Matxinadaren zuzendaria Margaret Klein Salamon: "Hurrengo pausoa egia benetakoa dela aldarrikatzea da" »\nBisita guztiraak: 13.080.509


Mahalia txapelduna !!\nMartxoaren 22an, Euskaltzaindiaren Bilboko egoitzan, Akademiak eta Bilbao Bizkaia Kutxa Fundazioak antolatzen dituzten "Resurreccion Maria Azkue Literatura Sariak" banatu dira. Piarres Larzabal kolegioko Mahalia Resampa, 6.eko ikasleak, A mailako (11 - 14 urte) bigarren saria irabazi duelarik. Zorionak !!\nProiektu honen abiapuntua euskarako klaseetan izan da, erran nahi baita narrazioa landu ondoren, bukaeran ekoiztutako ipuinak Mathilde Etchart, haien irakaslea eta bere ikasleak Bilboko lehiaketa hortara parte hartzea erabaki zuten.\nSorpresa ederra izan da ikusirik kolegio honetako ikasle batek ereman duela sari hori ! Mahaliak bere ikaskideekin bizitako momentu hori partekatzeko parada izan du ondotik gelan, ingurukoak hurrengo baterako motibatuz.\nBertsulari bat klasean...\nHego Lapurdiko hiriguneko euskara zerbitzuaren laguntzarekin, bostgarreneko ikasleek bertsolaritzaz gozatzeko parada izanen dute ikasturte honetan. Hala, "Bertsulari bat klasean" proiektua maxrtan jarri da otsailako oporretatik landa. Aimar Karrika Eta Egoitz Zelaia diren bertsolarien laguntzarekin, ikasleek hainbat eduki landuko dituzte, hala nola, bertsolaritzaren oinarrizko ezagutzak, irudimenaren lanketa, elkarrizketa lantzea, argumentuen xerkatzea etabar...\nSaioak euskarako orenetan iraganen dira. Funtsean, proiektua bertsolaritzarekiko hurbiltze bat izanen da eta euskaraz nahiz euskararekin momentu goxo bat pasa daitekeela frogatzea du xede. Orotara, 6 saio eginen dira gela bakoitzeko, aldiro oren bateko interbentzioak eginez. Saioak bukatuta, ikasle guziek haien produkzioak kantatzeko parada izanen dute. ikuskizun hau maiatzaren 5an iraganen da Donibane Lohizuneko Ravel aretoan.\n"Azken itzulia" antzerkia (4B)\nOtsailaren 14ean, 4Bko ikasleek Ainhoa herriko bidea hartu zuten Chimères taldearen azken lana ikusteko.\nLaugarrenek, transmisio gaia lantzen baitute aurten, gelan honek, euskaraz antzeztutako ikusgarri horren ikusteko parada izan du, ondotik Txomin Heguy-rekin gelan lan bat eramanen baita. "Azken itzulia" bi antzezle eta musikari batek taularatu lan bat da.\n"Herrixkañoan, Aldebaran zaharra, aspaldiko txirrindulariz jantzirik, txirrindula eskuan, bere haurraren zain da ; atzeman duen haurra da, orain arte kukuturik izan den haurra... Biztanle guztiak dira hor, zazpi urteko mutikoa errezibitzeko. Hor ageri da, Herrixkara daraman tuneletik jalgiz, bera ere korrikalariz jantzirik, txirrindula berri-berri batekin. Apur bat herabe, apur bat zuhur, apur bat berri. Aldebaranek aurkezpenak egin ditu, giroa goxatzen da. Horra gure bi txirrindulariak ibilaldi baterako abiatuak. Aldebaranek hasimasiak erakusten dizkio haurrari. Laster ikasten du. Ibiladiak iniziazio itxura hartu du..."\nLIVERE antzerkia 5.endako ere bai...\nMartxoaren 15ean, Stephane Jaubertiek egindako Livère antzerkia ikusi dute 5.eko hiru geletako ikasleek. Livère (Emmanuelle Thomek antzeztua) neska gazte batek Ni deitutako mutil herabe gazte batekin (Sophie Kastelnikek antzeztua) bere egunerokoa partikatuko du. Baina mutil gaztea bere amaren etxera bere aitarekin bizitzera etorri dela, berak nahi izanik ere, laster ulertzen da.\nGutieneko leku batean, bi antzerkilariak aharratzen dira, aurrez aurre jartzen dira eta deskubritzen. Burasoek, oihal gibeleko boz bati esker, haien arteko harremanaren eboluzioari erritmoa ematen diote. Ikuslearen irudimena segidan deitua da baina antzerkilariek sortzen duten dinamika, taularatzea, argi jokoak eta soinuari esker, ikasleek emanaldia prezatu dute eta pertsonaien errealitateari sinetsi dute.\nKonpaini honen lana eta haien begiean biziarazi duten aktoreen ixtorioaz sensibilizatu dira. Orohar, biziki pozik atera dira baina nerabetasuna eta anaikor - famili arteko harremanei buruzko galderez beterik...\n...Eta euskaraz jolasten baginen....\nOporretatik landa, astearte eta ostegunetan, eguerdiko jolas garaietan, parte hartu nahi duten ikasleek mahai joko gelara hurbiltzen dira...\nJungle Speed, Puissance 4, Uno, Mikado, Babifuta ttikia, Mastermind, SOS zimino, Mila bornak, karta jokoak, Tangram... Denak dira beren esku eta nahi dutelarik, nahi dutenekin jolasten dira, bakarka, binaka edo taldeka....\nMomentu astegina eta arrakastatsua da, ikasle anitz biltzen dira aldioro, elkar ezagutzeko parada dute eta desafioak gainditzeko... Irriak eta suspentzioak nahasten dira... baina lege bakar bat errespetatuz : "Euskaraz jolastu nahi dut" !!!\nLIVERE antzerkia 3.endako\nMartxoaren 14an, astearte arratsaldez, Stephane Jaubertiek idatzia et Entre les gouttes antzerki taldeak zuzendutako Livère antzerkia ikusi dute hirugarreneko ikasleek. Ikusgarri bukaeran, ikasleak arreta handikoak izan direla azpimarratu dute antzerkilariek. Kohabitazio zaila duten pertsonaiei lotu dira.\nSaioaren amaieran, haien sentipena agertzen ez dira ausartu. Seguraski, ehun baten pertsonen aitzinean expresatzea ez baita errex haien adinean. Bainan martxoaren 31an, Livère antzerkiko aktore bati ongi etorria emana izanen zaio, koelgioan bertan emozioak eta kritikak egiteko aukera izango dute.\nAntzerkiaren zatitxo bat :\n"Ni" haur bat ; amarekin bakarrik bizi da, baserrialdean. Aita urrun da, familia bat berregiten ari. Laster, gizon berri bat ageri da. Maitasuna da. Laster-laster, amarekin eta haurrarekin bizitzera dator.\n"Ni" ama bat eta aitaizun bat. Horraino, deus berezirik ez. Eta horra non, gaztigatu gabe, Livère datorren. Amaren gizon berriaren alaba da. Nondik dator livère ? Zergatik ? Zenbat denborarako ? Ez dugu arrapostua. Dakigun baarra, livère kokatu dela eta harekin moldatu beharko dugula. Hotza sartu da baserrialdean, etxean [...].\nStephane Jaubertie, Livère testuaren egilea (Editions théâtrales // Jeunesse)\n4. eta 3.ak zinemara... gazteleraz !\nMartxoaren 14an, astearte goizez, 2014ean eta Franco Lollik egindako Gente de bien filma kolonbiarra ikusi dute 4. eta 3.eko ikasleek, Donibane Lohizuneko zineman.\nIkusi duten filma espainolez zen, kolonbiarrez preseski, zaila ulertzeko baina helburua zen : hizkuntza entzutea eta ulermena lantzea.\nFilmaren irudien bitartez, Kolonbia bezalako herri bat deskubritu dute, bertan diren ezberdintasun sozialak (eko, auzoak...) eta haien ikasgaian duten programari lotua den gai bat : familiartekoan harremanak.\nIkastaldiaren ahozkoa 3.endako...\nOporrak aitzineko astean, 3.eko ikasleek lau egun enpresako ikastaldian pasa dituzte...\nJoan den asteartean, 3.eko ikasleen ahozkoa entzuteko, kolegioko ikasle guztiak banatuak izan dira 19 taldeetan azken orduan.\nEpaimahaian ziren irakasle / hezitzaileak, ikasle bakoitzaren gaitasunak neurtu ditu.\nHaien ahozkoa presentatzeko, sortu zuten diaporama euskarri gisa erabili dute.\nIkasle gehienek lan interesgarria aurkeztu dute.\nMilesker gure ikasleei harrera egin dieten enpresa guztiei !\nAntzerkigile bat kolegioko 5.endako...\nMartxoaren 7an, asteartez, Stephane Jaubertie antzerki idazlearekin solastatzeko aukera ukan dute ordu batez 5.eko ikasle guztiek, ikasgelan eta kolegioko IDZtan...\nAdi egon diren ikasleen aitzinean, idatzitako 14 obren aurkezpena (13 publikatuak) egin die idazleak, bereziki Livère\nAzken honen antzerkia ikusteko parada izango dute martxoaren 15ean, Senpereko Larreko antzokian.\nNahiz eta antzerki baten idazteko denboraz harritu diren (4 hilabete eta urte bat artean), idazlea galdezaktu dute lanbidearen irizpideak eta hilabete saria ezagutzeko baita ere bere obrei buruzko galderak eginez...\nBukatzeko, ikasle batzuen lekukotasunak bilduak izan dira :\n- "Interesgarria izan da jakitea zer den xuxen idazle baten lanbidea eta bere hilabete saria"\n- "Gizon sinpatikoa, interesgarria izan da, umorez betea, hitzekin jolasten baitzen"\n- "Antzerkia deskubritzeko gogoa eman digu"\nMilesker Stephane kolegiora etortzeagatik !\nBaloi preso txapelketa... Aste hontan finalak !\nUrtarrila eta otsailan egindako baloi preso txapelketako partiden finalak aste hontan iragan dira.\nMartxoaren 6an, astelehenez, eguerdiko jolas garaian, ikasle andana bat kirol gelara hurbildu da, 6. eta 5.en arteko finala ikusteko eta sustengatzeko. Suspenzio handikoa izan da bi ekipen artean... Alde batetik 6.eko June, Markel V, Urko G, Nabil, Andoni L eta Eki eta bestalde, 5.eko Enaitz, Gillen, Alexandre, Hodei, Ortzi J eta Eneko A... Nahiz eta bana ziren, 6.ekoek trofeoa irabazi dute 2 - 1.\nMartxoaren 9an, ostegunez, bazkal denboran ere bai, 4. eta 3.en arteko finalaren txanda izan da... Alde batetik 4.eko Theo T, Andoni Al, Yon A, Yannick G, Santxo T eta Txomin D (Kepa ordezkaria, zauritua baitzen) eta 3.eko Toan R, Joritz A, Andoni P, Ellande D, Xanti S eta Killian. Nahiz eta 4.ekoak azkarki borrokatu diren, 3.ekoek dute irabazi 2 - 0.\nTxalokatzekoa da ikasleen parte hartze dinamiko eta baikorra ! Biba zuek ! Milesker etorri den publikoari ere bai ! Aupa Olagarroa kirol elkartea !


Hotzari aurre eginez orientazioaz gozatzen | El Diario Vasco\nTolosa GoierriHotzari aurre eginez orientazioaz gozatzen\nHotzari aurre eginez orientazioaz gozatzen\nDV ZEGAMA. Miércoles, 29 noviembre 2017, 08:24\n200 lagunetik gora bildu ziren igandean Zegamako hirigunean orientazio kirola praktikatu eta herriko inguruak ezagutzeko asmoz. Gehienak gipuzkoarrak izan baziren ere, Iparraldetik, zein inguruko lurraldekoak ere hurbildu ziren bertara eta Zegamar ugari ere parte hartzera animatu zen. GOT-ek (Gipuzkoako Orientazio Taldeak) eta Udalak antolaturiko proban, goizean goiz abiatu ziren lehen parte hartzaileak. Familiek, zegamarrek eta orientazio kiroleko eliteko korrikalariek, denek izan zuten estreinaldiz erabili zen orientazio mapa berriaz gozatzeko aukera.\nBilatu beharreko baliza gehienak erraz topatzen ziren hiriguneko balizak baziren ere; beste batzuk, Murgizelai inguruko basoetan zeuden, eta han, mapa ondo ulertu eta mendian orientatzeko gaitasuna beharrezkoa zen, ibilbidea bukatu nahi bazen behintzat. Azkenean, parte hartzaile guztiak gustura itzuli ziren herrira eta gehienek, bilatu beharreko balizak topatzea lortu zuten.\nGaur hasiko dira Ander Deunaren jaiak Droga menpekotasunari buruzko hitzaldia gaur Leaburun


ABBA taldea bueltan da 40 urteren ondoren — Gaztezulo\nABBA taldea bueltan da 40 urteren ondoren\nABBA taldea bueltan da 40 urteren ondoren Disko berria kaleratuko dute azaroan eta kontzertu birtualak eskainiko dituzte datorren urtean Londresen puntako teknologia erabilita. https://www.gaztezulo.eus/albisteak/abba-taldea-bueltan-da-40-urteren-ondoren https://www.gaztezulo.eus/albisteak/abba-taldea-bueltan-da-40-urteren-ondoren/@@download/image/abba taldea.jpeg\nDisko berria kaleratuko dute azaroan eta kontzertu birtualak eskainiko dituzte datorren urtean Londresen puntako teknologia erabilita.\nABBA taldearen jarraitzaile ez denak ere, aski ezagunak diren hainbat kantu ezagutuko ditu, hala nola Mamma mia, Waterloo edota Dancing queen. 1982an banandu zen talde suediarra baina berriz elkartu dira Anni-Frid Lyngstad, Agnetha Fältskog, Björn Ulvaeus eta Benny Anderson kideak.\nVoyage izeneko disko berria kaleratuko dute azaroaren 5ean. Disko hamar kantuz osatutakoa izango da eta horietako bi kaleratu dituzte jada: Don't shut me down eta I still have faith in you. Azken honen bideoa ere argitaratu dute.\nDiskoaz gain, kontzertu birtualak ere emango dituzte Londresen. Teknologia berriak erabilita eskainiko dituzte musika emanaldiak. Izan ere, artistak pertsonaia holografiko bihurtuko dira, ABBAtars ezizenez ezagunak. Mugimendua atzemateko teknologiarekin sortu dira, The Lord of the Rings filmetan Gollum pertsonaia sortzeko erabili zutenaren antzekoa, eta 1979an ziren bezalaxe erakutsiko dituzte taldekideak. Ordu eta erdiko iraupena izango duen ikuskizunean taldearen 22 abesti ezagunenak ekarriko dituzte gogora.\nABBA taldea 1972an sortu zen Stockholmen eta handik bi urtera mundu mailako ospea lortu zuten Waterloo abestiarekin Eurovision kantu jaialdia irabazita. Pop ikono bilakatu ziren hamarka horretan eta arrakasta handia izandako dozenaka abesti sortu zituzten. Taldearen sorreratik hamar urtera desegin zen taldea, baina orain eurekin musikarekin gozatzeko aukera izango dugu berriz.


Bilboko azken Indarkeria Matxista salatzen dugu - Gazteriaren Kontseilua Bilboko azken Indarkeria Matxista salatzen dugu - Gazteriaren Kontseilua\nPasa den igandean emakume gazte batek jasandako Indarkeria Matxista salatzen zuen bere askatasun sexualaren aurka jasandako erasoagatik. Aurreko gauean gertatutakoaz oroimen hutsuneak zituela esnatu zen eta Basurtoko ospitalean arreta eskaintzerakoan eraso sexualen protokoloa aktibatu zen.\nEGK-k lehenik eta behin bere elkartasuna adierazi nahi dio erasotua izan den emakume gazteari, baita bere ausardia txalotu salaketa egiteagatik.\nHau esanda, adieraztea kasu honetan egoera hau 1/2004 Legeak Genero Indarkeria moduan ulertzen ez den kasu bat dela. Hau dela eta, aldarrikatzen dugu Emakume izanagatik bizi ditugun gure ongizatearen aurkako eraso guztiak izan beharko liratekeela Genero Indarkeria bezala ulertuak. Emakume erasotu baten eta beste baten arteko desberdintasunik egin gabe.\nHau dela eta, Bilboko azken Indarkeria Matxista kasuaren salaketa honen bitartez Gazteriaren Kontseiluak gazterian ere ematen den matxismoa salatu eta emakume eta gizonezkoen berdintasuna ezinbesteko, oinarrizko eta zeharkako duen gazteriaren eraikuntzan konpromisoa berresten du.


Kantu terapia - - Tolosaldeko ataria\nEdurne Ayuso 2018-05-06 09:53\nHogei urte baina gehiago pasa dira Leioan Ikus-entzunezko Komunikazioa ikasten hasi nintzenetik. Egia esan, denbora asko pasatzen genuen kanpusetik kanpora, Bilboko Zazpi Kaleak ere bizitzarako eskola izan genituen garai hartan. Denetariko tabernak esku-eskura genituen eta gaur egun bezalaxe, orduan ere, baziren lotsa eta auzo lotsa pasarazten ziguten taberna xelebreak.\nZuritoez, kalimotxoez eta ur botilez gain, Rocio Jurado, Su ta Gar, Miguel Bosé, Negu Gorriak edo Rafaela Carrá kantatzeko aukera ematen ziguten karaokeak alegia.\nSasoi hartan ez nuen karaokean kantatzearekin pentsatu ere egin nahi. Nik kantatu? Nik? Pintto-Pinttoren doinuak ere ez ditut ondo ikasi eta! Klasekideak saiatu ziren, pisukideek ere egin zuten ahalegina, baita bikotekideak ere, alfer-alferrik! Ni ez nintzen sekula halako antro batean kantuan hasiko, ezta pentsatu ere!\nUrteek aurrera egin ahala, karaoke batetara sartu eta lotsagorritu gabe irtetea lortu nuen. Latzenen Laztana disimuloan eta ahopeka kantatzeko gai izatea iristeraino.\nUrtetan sartu ahala ordea, ia konturatu ere egin gabe, nahi gabe, tonto-tonto, karaokearen atzaparretan erori naiz! Gogoan dut lehenengo aldia: ostirala zen, Irurako Ikastolaren aldeko kontzertu bikaina eskaini zuen Motxila 21 taldeak eta hara joan ginen herriko gurasoetako batzuk. Kontzertuaz gozatu, pare bat trago edan eta etxera joatekoak ginen. Baina, konturatzerako, tranpan erori ginen! Rosanaren A fuego lento-rekin hasi ginen baju-baju kantatuz eta gero ezin isildu!\nHurrengoa apropos, garaiz eta nahita egindako plana izan zen. Tolosara afaltzera eta ondoren karaokera joateko plana egin genuen. Helburua karaokea bera zen zalantza izpirik gabe. Bigarren saiorako konturatu nintzen karaokeek badutela eurena den fauna berezi bat. Izan ere, karaokeetan ia desagertzeko zorian dauden-gauden espezieak elkartzen baikara. Gizon zein emakume, mikroaren aurrean dena emateko prest! Gehientsuenak berrogei urtetik gorakoak, hirurogeita hamar urtera arrimatzen denik ere izango da kantuzaleen artean, gazteak ordea apenas.\nAdin tartea aintzat hartzen badugu, kantuen zakuan denetarik aurkituko dugu: Nino Bravo, Barricada, Berri Txarrak, Bon Jovi, Mocedades, David Bisbal, Ken 7, Izaro, Azucar Moreno, Gatibu, Alaska, Metallica.. denetarik!\nKaraokean, zentzuna galtzen da, ezerk ez du axola, mikroa esku artean izan eta ozen kantatzea da garrantzitsuena. Karaokean, ezker abertzaleko militante sutsuena ere Rocio Jurado bezain folklorika bihurtzen da edo alderantziz, espainolenak ere Sarri, Sarri... kantatuko du pasioz, zer esaten ari den jakin gabe.\nKaraokera joan ginen bigarren aldian, Euskal Herrira lanera etorritako andaluziar batzuekin topo egin genuen tabernan. Portzierto, kanturako ez zuten batere graziarik, ez sevillana, ez balada eta ez ezer, ez zuten ia batere kantatu. Tira, ba, tabernaz taberna loreak saltzen zebilen gizaseme bati lore sorta osoa erosi zioten, ondoren tabernan geunden guztioi lora bana oparitzeko. Hura zen hura poza, hura euforia! Hartu larrosa esku artean eta hantxe aritu ginen garrasi batean. Izan ere, karaokea terapia baita, indibiduala zein taldekoa.\nKaraokean aritzea Gailurra X-tremen parte hartzearen antzeko zerbait dela esango nuke nik. Suabe hasi eta barrenak hustu arte dena ematen duzu eta fin ibiltzeko aurretik prestatu egin behar da, bai fisikoki eta baita mentalki ere, ez pentsa I'm a Barbie girl jendaurrean kantatzea erraza denik! Kantuan eta dantzan aritzea nekagarria bezain aringarria da. Kantuan hasi eta segi eztarria urratu arte, segi harik eta barruko kezka, beldur eta tentsioak hustu arte! Karaokea demasa da, kirolzale eta kirolari ez garenontzat crossfitaren parekoa.\nKantuzaleak, kirolariak bezalaxe ajeak izaten ditu biharamunean, batez ere barre algarek eragindakoak, beraz, segi dezagun bada kantuan!


Maria Solanak nafarren gehiengoak gobernu aurrerakoia babesten duela adierazi du\nNafarroako Gobernuko bozeramaileak, Maria Solanak, kontseilu bilerako akordioak erdiesteko bileraren ostean, asteazkenetako ohiko prentsaurrekoa eman du. Adostutako kontuak aurkezteaz gain, hauteskundeen emaitzen balorazioa eman du, botoen %1a baino gehiago oraindik ere zenbatzear delarik.\nPatxi Zabaleta: "PSNk hautatu beharko du eskuinarekin zein harreman izan nahi duen"\nPatxi Zabaletak Iruñea eta Nafarroako egoera aztertu du hauteskundeen ostean. Turmalina Music&Wine aurkeztu dute.\nJoseba Asironek hauteskundeen emaitzak aztertu ditu\nJoseba Asiron alkateak maiatzaren 26ko hauteskundeen ostean irekitako eskenatokiaren balorazioa egin du. Asironek alkatetzan jarraitzeko EH Bilduren prestutasuna nabarmendu du eta PSNri gogorarazi nahi izan dio bere boto emaileek ez zutela eskuin atzerakoia hautatu Maite Esporrinen papera hautestontzietan sartzerakoan.\nPatxi Zabaletak hauteskundeen osteko eskenatokia aztertu du\nPatxi Zabaletak hauteskundeen emaitzen analisia egin du Hamaika Telebistarentzat. Zabaletak negoziaziorako esparruak aztertu ditu eta PSNren ibilbidearen errepasoa egin du. HBrekin alkategai eta Aralar eta Nafarroa Bairekin parlamentari izandakoak zalantzan jarri du sozialisten fidagarritasuna eta esker abertzaleari ausardia eskatu dio negoziazioetan gobernuko giltza izan dadin eta Nafarroako Gobernuan presentzia eskatu dezan.\nGehiengo sindikalak elkarretaratzea egin du azken hilabeteko lan-istripuak salatzeko\nEusko Jaurlaritzaren Bilboko egoitzaren aurrean, gehiengo sindikalak agerraldi bateratua egin du gaur goizean. Azken hilabetean izandako lan-istripuak ardatz, Jaurlaritzari langileen segurtasuna lehen lerrora ekartzea eskatu diote. Hainbat salaketa plazaratu dituzte, tartean, eskulan merkeak eta prekarietateak dakartzaten ondorio latzak, askotan hildakoak eragiten dituztela. Azken hilabetean 5 hildako egon dira lanean zihardutela. Sindikatuen bozeramaileek garraiolarien egoera bereziki larria dela adierazi dute, azken hilabetean 4 hildako izanik. Bestalde, UGT sindikatuak agerraldi propioa egin du arrazoi berdinarengatik, Bilbon duen egoitzan.\nEAJ-ren hegemonia, EH Bilduren gorakada eta Nafarroako egoera aztergai\nAinhoa Etxaide, Asier Blas eta Ion Ansarekin batera, Oihan Larrañaga lankidearen gidaritzapean, maiatzaren 26ko udal, foru eta Europako parlamentuko hauteskundeek eman dutena aztergai. Saio berezia Hamaika Telebistan.


Corella, Lodosa eta Los Arcos, asteburu honetako Kultur ekintzen agertoki\nKulturako Zuzendaritza Orokorrak antolatutako Kultur egitaraua Corella, Lodosa eta Los Arcosen izanen da osteguna, ostirala eta larunbatean. Pop, country-blus eta ganbera musika Lemon y Tal, Stacie Collins eta Eunate XXI taldeen eskutik entzun ahal izango da.\nOstegunean, hilak 25, Lemon y Tal, pop-rock talde nafarrak Corellako Foru plazan emanaldia eskainiko du 22:00etan. Berriki, Beatriz Tubiak (ahots nagusia) eta Gorka Garcíak (bigarren ahotsa eta gitarra-jotzailea), estilo anitzeko hamar abestiz osatutako “Sueños Coleccionables” izeneko beren lehen diskoa berrargitaratu dute. Abesti horiek, “Pariseko kaleetara eramaten zaituzte, zein dantzan jarri edo denbora eten egiten dute balada bat entzuten den bitartean”.\nEspainia osoan eskaini dituzte kontzertuak, hala nola, Madrilen, Cadizen, Salamancan, Huescan, Alicanten edo Burgosen, eta Nafarroako ondorengo lekuetan: Zizurren, Iruñean, Burlatan, Azagran, Agoitzen, eta Zangozan.\nOstiralean, hilak 26, Lodosako Espainia enparantzara iritsiko da Kultur, Stacie Collins Ipar Amerikako abeslariak eskainiko duen kontzertuarekin, gaueko 22:00etan. Abeslaria, konpositorea eta armonizista handia, Blues eta Country ukituekin Rock´n Roll-eko energia handiko ikuskizunak eskainiko dizkie Sonny Boy Williamson, Z Z Top, Drive-By Truckers edo Blackberry Smokeren musika gogoko dutenei.\nBost album idatzi, grabatu zein atera ditu, eta orain seigarrena sortzen ari da.\nAmaitzeko, larunbatean, hilak 27, Los Arcoseko plazan asteko egitaraua itxiko dute Eunate XXI izeneko piano eta saxo duoa. Josetxo Goia-Aribek (saxoak, konposizioa eta moldaketak) eta Javier Olabarrietak (pianoa), 21:00tatik aurrera, mendebaldeko pirinioetako herriko melodiak eta adierazpenak interpretatuko dituzte. Horiek ehunka urteetan ahozko transmisioari esker, luze iraun dute eta horrek ematen die xarma eta misterioa. Bere proposamenaren inspirazio iturria, 800 urte baino gehiago dituen Nafarroako basilika erromaniko bat da.\nEgun berean, Los Arcoseko Santa María Eliza doan bisita dezake nahi duenak, 12:00tatik 14:00tara eta 17:00etatik 19:00tara.


Auzitegi Gorenaren erabakiak Bateragune auzitik askoz haratago doa | EA - Eusko Alkartasuna\nHasiera » Albisteak » Auzitegi Gorenaren erabakiak Bateragune auzitik askoz haratago doa\nAuzitegi Gorenaren erabakiak Bateragune auzitik askoz haratago doa\nArgitaratua honek egina: Prentsa Bulegoa data Abe 15, 2020 honetan: Albisteak, Berriak\nHemen duzu EH Bilduk Bateragune auziaren inguruan Auzitegi Gorenak hartutako azken erabakiaren inguruan egindako agerraldian Eba Blancok egindako hitzartzea:\nAuzitegi Gorenaren erabakiak ez du Bateragune auziarekin bakarrik zerikusia. Ez da soilik 5 euskal herritar, ezkerreko 5 independentistari eragiten dien erabaki bat. Erabaki horrek ez du soilik gure herriko ezker subiranistarekin eta independentismoarekin zerikusia. Hau askoz haratago doa. Gorenak atzo hartutako erabakia demokraziaren, Justiziaren eta zentzuaren aurkako erasoa da.\nAtzo bost euskal independentista izan ziren Estatu sakonaren ondorioak jasan zituztenak. Estatu sakona ordezkatzen duten horiek ezin dute onartu herri honek eta euskal gizarteak bakea eta bizikidetza eraikitzeko bidean aurrera egitea. Ezin dute onartu jendarte sozialagoak eta ekonomikoki bidezkoagoak eta demokratikoagoak eraikitzeko ezker subiranistak egindako ekarpena.\nAtzo Arnaldo, Rafa, Sonia, Arkaitz eta Miren izan ziren. Bihar zu izan zaitezke. Kataluniako edozein independentista izan daiteke. Pertsonen eta herriek erabakitzeko eskubide demokratikoa dutela uste duela uste duen Kataluniako, Galiziako edo Espainiako Estatuko edozein herritar izan daiteke.\nEspainiako eskuinak eta beren proiektu autoritarioa gelditzea nahi duen edozein herritar izan daiteke. Gaur euskal ezker subiranista izan da; bihar demokrazia defendatzen duen edonor izan daiteke.\nEH Bilduk uste du erantzunak erasoaren ondorioekiko proportzionala izan behar duela. Erantzunak bateratua, sendoa eta printzipio demokratikoetan oinarritua izan behar du.\nEraso honi erantzuteko deia egiten diegu Euskal Herriko, Kataluniako, Galizako eta Espainiako Estatuko herri guztietako herritarrei, Espainiaren proiektu bateratu bat defendatu eta printzipio demokratikoetan sinesten dutenei ere bai. Estaturik gabeko nazioak eta Europa ere animatzen ditugu demokraziaren aurkako eraso honi erantzun irmoa ematera.\nInoiz baino garrantzitsuagoa da beren ondare eta ideia politikoak babesteko edozer gauzak balio duela uste dutenak gelditzea. Gaur inoiz baino garrantzitsuagoa da demokraziaren funtsezko balioei etengabe erasotzen dietenei erantzutea. Bakoitzak bere erara, bere hitzekin, bere modu eta moldeekin. Elkarrekin eta lehenbailehen egiten ez badugu, guztiok ordainduko dugu, gure kideek bezala.\nInoiz desagertu ez den Espainia autoritario horretako kideek oso argi dute zer egin behar duten beren ideia politikoak mehatxatuta ikusten dituztenean, eta ez dute zalantzan jartzen beren tresna politiko eta judizial guztiak erabiltzea; tresna militarrak martxan jartzearekin ere mehatxatzen dute. Guk ere argi izan behar dugu. Gure tresnarik indartsuena printzipio demokratikoetan sinesten duten pertsona guztien batasuna eta indarra izan behar da.\nHorregatik, datozen egunetan deitu daitezkeen mobilizazio guztietan parte hartzera animatzen ditugu herritarrak, ez gaituztelako geldiaraziko eta ez gaituztelako isilduko.